**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 11 Ιουνίου 2020, ημέρα Πέμπτη και ώρα 19.30΄, στην Αίθουσα Σ**υνεδριάσεων της Ολομέλειας της Βουλής** συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία του Προέδρου της, κ. Μάξιμου Χαρακόπουλου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Μετανάστευσης και Ασύλου «Κύρωση της Συμφωνίας για την έδρα μεταξύ της Ελληνικής Δημοκρατίας και της Ευρωπαϊκής Υπηρεσίας Υποστήριξης για το Άσυλο (EASO) για τη λειτουργία του επιχειρησιακού γραφείου της EASO στην Ελλάδα».

Στη συνεδρίαση παρέστησαν ο Αναπληρωτής Υπουργός Μετανάστευσης και Ασύλου, κ. Γεώργιος Κουμουτσάκος, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Βούλτεψη Σοφία, Γιαννάκου Μαριορή (Μαριέττα), Δαβάκης Αθανάσιος, Ζεμπίλης Αθανάσιος, Καππάτος Παναγής, Κατσαφάδος Κωνσταντίνος, Κελέτσης Σταύρος, Κοτρωνιάς Γεώργιος, Κούβελας Δημήτριος, Σενετάκης Μάξιμος, Κυρανάκης Κωνσταντίνος, Κωνσταντινίδης Ευστάθιος, Κώτσηρας Γεώργιος, Λαμπρόπουλος Ιωάννης, Μάνη – Παπαδημητρίου Άννα, Μπούγας Ιωάννης, Ταγαράς Νικόλαος, Δούνια Παναγιώτα (Νόνη), Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Ζαχαριάδης Κωνσταντίνος, Αυλωνίτης Αλέξανδρος – Χρήστος, Αναγνωστοπούλου Αθανασία (Σία), Γκιόλας Ιωάννης, Παπαηλιού Γεώργιος, Ραγκούσης Ιωάννης, Τζανακόπουλος Δημήτριος, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Πουλάς Ανδρέας, Κατσώτης Χρήστος, Κομνηνάκα Μαρία, Μυλωνάκης Αντώνιος, Χήτας Κωνσταντίνος, Αδαμοπούλου Αγγελική και Μπακαδήμα Φωτεινή.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Επιτροπής Δημόσιας Διοίκησης, Δημόσιας Τάξης και Δικαιοσύνης της Βουλής.

Η σημερινή συνεδρίαση της Επιτροπής έχει ως αντικείμενο ημερήσιας διάταξης την επεξεργασία του σχεδίου νόμου του Υπουργείου Μετανάστευσης και Ασύλου «Κύρωση της Συμφωνίας για την έδρα μεταξύ της Ελληνικής Δημοκρατίας και της Ευρωπαϊκής Υπηρεσίας Υποστήριξης για το Άσυλο (EASO) για τη λειτουργία του επιχειρησιακού γραφείου της EASO στην Ελλάδα».

Επιτρέψτε μου να πω ότι αν και πρόκειται για ένα τεχνικό θέμα και δύσκολα μπορεί να έχει κανείς αντίρρηση στην ευρωπαϊκή αρωγή για την ταχύτερη απονομή ασύλου, μας δίνεται η δυνατότητα να θιγεί, για μία ακόμη φορά, το φλέγον πρόβλημα του μεταναστευτικού - προσφυγικού προβλήματος, το οποίο δεν έχει σταματήσει να ταλανίζει τη χώρα μας και, δυστυχώς, θα το αντιμετωπίζει και στο μέλλον.

Η πατρίδα μας βρίσκεται σε ένα κομβικό γεωγραφικό σημείο, εκεί όπου η Ασία και η Αφρική συνδέονται με την Ευρώπη. Η Γηραιά Ήπειρος, παρά τα όσα ελαττώματα μπορεί να της καταμαρτυρούμε, δεν παύει να είναι η ονειρεμένη Εδέμ για εκατομμύρια συνανθρώπους μας και αυτό συμβαίνει τόσο για το κοινωνικό κράτος, μια μεγάλη κατάκτηση που δεν πρέπει να υποτιμούμε, όσο και για τις δημοκρατικές και προσωπικές ελευθερίες που σε δεκάδες χώρες είναι είδος εν ανεπαρκεία.

Αν στα παραπάνω προσθέσουμε τις αντίξοες συνθήκες διαβίωσης στις χώρες καταγωγής των μεταναστών και προσφύγων, τις πολεμικές περιπέτειες, τις διώξεις για εθνοτικούς, θρησκευτικούς ή άλλους λόγους, τη φτώχεια και την ανέχεια εν μέσω της κλιματικής αλλαγής, σε συνδυασμό με μία πρωτοφανή δημογραφική έκρηξη, αντιλαμβανόμαστε ότι οι μεταναστευτικές ροές θα αυξάνονται σταθερά.

Και εδώ, βεβαίως, τίθεται το ερώτημα πόσους πρόσφυγες και πόσους μετανάστες μπορεί να δεχθεί η Ευρώπη και πόσους ειδικά η Ελλάδα. Γιατί θα επρόκειτο για τον απόλυτο παραλογισμό να απαντήσουμε ότι όλοι είναι καλοδεχούμενοι ή να αφήσουμε τα σύνορα ανοιχτά. Άλλωστε, οι αδυναμίες οικονομικής, κοινωνικής και πολιτισμικής ενσωμάτωσης όλων των μεταναστών έχουν φανεί εδώ και καιρό σε πιο προηγμένες από τη δική μας χώρα.

Ένα άλλο, επίσης, ερώτημα που ακόμη μένει μετέωρο είναι η απουσία ουσιαστικής αλληλεγγύης από τα άλλα κράτη - μέλη. Ο νότος και, πλέον, κυρίως η χώρα μας έχουν αφεθεί σχεδόν στην τύχη τους. Πού είναι η κοινή ευρωπαϊκή μεταναστευτική και προσφυγική πολιτική;

 Ο Επίτροπος, ο Μαργαρίτης Σχοινάς, ο Αντιπρόεδρος της Κομισιόν, είπε ότι σύντομα θα έχουμε κάτι. Μακάρι. Μέχρι τώρα, πάντως, είχαμε την απαράδεκτη εφαρμογή του Δουβλίνο 2, που οι πρόσφυγες επιστρέφονταν πίσω στην πρώτη χώρα εισόδου. Δηλαδή, η Ελλάδα κατέληγε να είναι η Νήσος Έλις της Ευρωπαϊκής Ένωσης.

Όσα χρήματα και αν δοθούν για να παίξει μία χώρα αυτό τον ρόλο, αργά ή γρήγορα, θα καταρρεύσει υπό το βάρος των προβλημάτων που θα προκύψουν. Ακόμη, όμως και στην περίπτωση των ασυνόδευτων ανηλίκων προσφύγων, βλέπουμε με τι φειδωλό τρόπο γίνεται η μετεγκατάσταση. Στη Γερμανία, για παράδειγμα, από τα 1.600 παιδιά έχουν πάει μόλις λίγες δεκάδες. Και τι θα γίνει με τις χώρες που συνεχίζουν να αρνούνται να συμβάλλουν έστω σε έναν βαθμό. Δεν πρέπει να επιβάλλονται κυρώσεις για την έλλειψη αλληλεγγύης; Όπως, επίσης, πρέπει να υπάρξει πίεση, ακόμη και οικονομικές κυρώσεις, εκ μέρους της Ευρωπαϊκής Ένωσης, στις χώρες προέλευσης, που δεν δέχονται τις επιστροφές των υπηκόων τους προβάλλοντας διάφορα προσχήματα.

Σε όλα τα παραπάνω, να προστεθεί η απροκάλυπτη πλέον τουρκική πολιτική εργαλειοποίησης των μεταναστών και των προσφύγων, με σκοπό τον εκβιασμό της Ευρώπης και την αποσταθεροποίηση της Ελλάδας στο πλαίσιο ενός υβριδικού πολέμου εν εξελίξει. Το είδαμε με χαρακτηριστικό τρόπο στα γεγονότα του Έβρου. Κατά καιρούς, πληροφορούμαστε για επανάληψη του σεναρίου τόσο στα χερσαία σύνορα όσο και στα νησιά του Αιγαίου, όπου λέμβοι με μετανάστες συνοδεύονται από πλοία του τουρκικού πολεμικού ναυτικού.

Γνωρίζουμε πια ότι η πλειοψηφία όσων έρχονται δεν είναι πρόσφυγες. Είναι οικονομικοί μετανάστες, στους οποίους η Τουρκία δίνει τη δυνατότητα να έρθουν χωρίς βίζα, με χαμηλά εισιτήρια από διάφορες περιοχές, όπως, αυτή του Μαγκρέμπ.

Το τελευταίο διάστημα υπάρχει μία κινητικότητα εκ μέρους της Πολιτείας, με αλλαγή της νομοθεσίας, για να επιταχυνθούν οι διαδικασίες διεκπεραίωσης των αιτήσεων ασύλου. Θα ήταν χρήσιμο, κύριε Υπουργέ, να είχαμε συγκεκριμένα στοιχεία, όπως και για τον αριθμό των επιστροφών.

Εν πάση περιπτώσει, η λειτουργία του Επιχειρησιακού Γραφείου της Ευρωπαϊκής Υπηρεσίας Υποστήριξης για το Άσυλο, EASO, στην Ελλάδα θα είναι, πιστεύουμε, ένας ακόμη μοχλός στην επιτάχυνση των διαδικασιών για το ξεκαθάρισμα του τοπίου, ώστε οι πραγματικοί δικαιούχοι ασύλου να το λαμβάνουν γρήγορα.

Δεν ξέρω, κύριε Υπουργέ, αν θέλετε να πείτε κάτι εισαγωγικά ή να προχωρήσουμε στους εισηγητές των κομμάτων.

Θα έλεγα ότι 12 λεπτά είναι αρκετά για μία σύμβαση. Θα ξεκινήσουμε με τον Εισηγητή της Πλειοψηφίας, το συνάδελφο βουλευτή από την Αχαΐα, κ. Άγγελο Τσιγκρή.

Κύριε Τσιγκρή έχετε τον λόγο για 12 λεπτά.

**ΑΓΓΕΛΟΣ ΤΣΙΓΚΡΗΣ (Εισηγητής της Πλειοψηφίας):**  Κύριε Υπουργέ, κυρίες και κύριοι συνάδελφοι, σήμερα, συζητάμε ένα πάρα πολύ σοβαρό ζήτημα για την Ελλάδα, αλλά και την Ευρώπη ολόκληρη, το μεταναστευτικό, το προσφυγικό, τη χορήγηση ασύλου. Αγγίζει την ανθρωπιά όλων μας, αλλά αγγίζει και τον πατριωτισμό, πιστεύω, της συντριπτικής πλειοψηφίας από εμάς. Και πρέπει να είμαστε ευθυτενείς, αλλά και δίκαιοι. Όχι αυστηροί, ούτε επιεικείς, πρέπει να είμαστε σωστοί, υπηρετώντας τα εθνικά συμφέροντα, προστατεύοντας την εθνική ακεραιότητα, διαφυλάσσοντας τα σύνορα, την πληθυσμιακή κληρονομιά και όλα τα υπόλοιπα που βρήκαμε από τους γονείς μας. Αλλά, ταυτοχρόνως, πρέπει να βλέπουμε και με ανθρωπιστικό πρόσωπο αυτό που συμβαίνει στην ευρύτερη περιοχή μας. Είναι μια περιοχή που δέχεται ιδιαίτερες πιέσεις. Ουσιαστικά, τα νοτιοανατολικά σύνορα της Ευρώπης και τα σύνορα της Νοτιοανατολικής Μεσογείου, αποτελούν το πιο ευάλωτο σημείο της Ένωσης.

Έχουμε το προνόμιο, αλλά, θα έλεγα, και την ατυχία να τα φυλάμε εμείς. Σε αυτό, όμως, δεν μπορούμε μόνοι μας. Χρειαζόμαστε συνέργειες, βοήθειες. Χρειαζόμαστε και κάποιο χέρι βοήθειας από αυτούς που, ουσιαστικά, τι κάνουν; Παίρνουν ένα μέρισμα της ασφάλειας που παρέχουμε. Και, βεβαίως, αυτό αναγνωρίστηκε πρόσφατα και η Ελλάδα αναγνωρίζεται ως κράτος που παρέχει ασφάλεια στην Ευρωπαϊκή Ένωση, που φυλάσσει αποτελεσματικά τα εθνικά μας, αλλά και ευρωπαϊκά σύνορα. Αυτό, όμως, γίνεται και με έργα και με πράξεις, με την ενδυνάμωση Διεθνών Ευρωπαϊκών Οργανισμών που, ουσιαστικά, βρίσκονται με κάποιο τρόπο και στην Ελλάδα.

 Αυτό το νομοσχέδιο που σήμερα συζητάμε μπορεί να είναι μια Κύρωση Συμφωνίας, αλλά είναι κάτι πολύ σημαντικό, γιατί αφορά την έδρα ενός ευρωπαϊκού μηχανισμού, ο οποίος, πλέον, θα εδρεύει και στην Ελλάδα, ο οποίος, πλέον, θα έχει ιδιαίτερα αξιόλογο, αλλά και πολυπληθές ανθρώπινο δυναμικό, θα έχει μέσα, αλλά θα έχει και κοινοτικό προϋπολογισμό. Και τι θα κάνει; Θα βοηθάει τη χώρα μας - όπως και άλλα κράτη, την Ιταλία, την Κύπρο, τη Μάλτα, που είναι η έδρα του Ευρωπαϊκού Οργανισμού - θα βοηθάει εμάς, που δεχόμαστε τις μεγαλύτερες πιέσεις στην Ευρώπη να αντιμετωπίσουμε το προσφυγικό ζήτημα. Δηλαδή, το μεγάλο πρόβλημα, τη γάγγραινα της καθυστέρησης, της χρόνιας καθυστέρησης στην απονομή ασύλου. Της εξέτασης, δηλαδή, σε πρώτο βαθμό των αιτήσεων αυτών των δυστυχών ανθρώπων. Και βεβαίως, το πρόβλημα είναι πάρα πολύ μεγάλο.

Να σας πω, λοιπόν, περισσότερο, κυρίες και κύριοι συνάδελφοι, και πολλοί από εσάς είστε ενήμεροι για τα ζητήματα, αλλά για να μας ακούσουν και αυτοί που μας παρακολουθούν, ενδεχομένως, από τα σπίτια τους πολίτες, η ευρωπαϊκή υπηρεσία υποστήριξης για το άσυλο αποτελεί έναν ενταγμένο οργανισμό της Ε.Ε. στο γενικότερο θεσμικό οικοδόμημα της Ευρώπης και έχει νομική προσωπικότητα, αλλά διοικητική και οικονομική αυτονομία.

Ο σκοπός της είναι να διευκολύνει την πρακτική συνεργασία των κρατών - μελών στην ενίσχυση της εφαρμογής του κοινού ευρωπαϊκού συστήματος ασύλου, γιατί χρειαζόμαστε κοινό ευρωπαϊκό σύστημα ασύλου, το οποίο δεν έχουμε. Ταυτοχρόνως, βοηθάει στην επιχειρησιακή στήριξη των κρατών τα οποία δέχονται τις μεγαλύτερες προσφυγικές πιέσεις και πρέπει να σας πω, όλοι γνωρίζετε, ότι η Ελλάδα είναι ένα από αυτά, μην πούμε ότι είναι το κράτος που δέχεται τις περισσότερες πιέσεις.

Το νομοσχέδιο τι κάνει; Κάτι απλό. Εναρμονίζεται, ουσιαστικά, με το καθεστώς των προνομίων και των ασυλιών των διεθνών οντοτήτων θεσμικών οντοτήτων. Δηλαδή, τι κάνει; Φέρνει τις βασικές αρχές του Διεθνούς Δικαίου, έτσι ώστε να μπορέσουν να εναρμονιστούν με το Εθνικό μας Δίκαιο στα ζητήματα της συμφωνίας περί εγκατάστασης έδρας. Δίνει, με λίγα λόγια, για να είμαστε πολύ ξεκάθαροι και συγκεκριμένοι, δικαιοδοτική ασυλία, προστατεύει το απαραβίαστο τον κτιρίων και των αρχείων, δίνει φορολογικές και δασμολογικές απαλλαγές και εγγυάται την ελευθερία των επικοινωνιών. Δεν κάνει τίποτα άλλο, από ό,τι κάνουμε για όλες τις διπλωματικές αποστολές που βρίσκονται στη χώρα μας αλλά και σε κάθε δημοκρατικό κράτος δικαίου.

Θα μου επιτρέψετε, χωρίς να σας κουράσω, κυρίες και κύριοι συνάδελφοι, να κάνουμε ένα ιστορικό αυτής της υπηρεσίας και πώς αυτή, ουσιαστικά, ιδρύθηκε, γιατί η ιδέα της θέσπισης ενός κοινού ευρωπαϊκού συστήματος ασύλου είναι από το 1999. Το 1999, αποφάσισαν οι ευρωπαίοι εταίροι μας και βεβαίως και η Ελλάδα μαζί με το Ευρωπαϊκό Συμβούλιο του Τάμπερε ότι, ουσιαστικά, η Ευρώπη πρέπει να ενοποιήσει το σύστημα του ασύλου. Βεβαίως, πέρασαν χρόνια, φτάσαμε στο 2004 και το πρόγραμμα της Χάγης ήταν αυτό το οποίο συνέστησε στην Ευρωπαϊκή Επιτροπή να προχωρήσει στην ευρωπαϊκή υπηρεσία υποστήριξης για το άσυλο, μια υπηρεσία που αρχικά εμπνεύστηκε με σκοπό να διασφαλίσει την πρακτική συνεργασία μεταξύ των κρατών - μελών στα ζητήματα ασύλου.

Η Ευρωπαϊκή Επιτροπή, λοιπόν, πρότεινε την ίδρυση αυτής της υπηρεσίας για ευκολία και για γρήγορα μπορώ να τη λέω και EASO και είναι αυτή η υπηρεσία για την οποία μιλάμε σήμερα. Η ευρωπαϊκή υπηρεσία υποστήριξης για το άσυλο εγκρίθηκε, λοιπόν, και προτάθηκε από την Ευρωπαϊκή Επιτροπή τον Φεβρουάριο του 2009. Το πρώτο τρίμηνο του 2010, το Ευρωπαϊκό Κοινοβούλιο και το Ευρωπαϊκό Συμβούλιο συμφώνησαν για τη σύσταση της Επιτροπής.

Φτάσαμε, λοιπόν, στο 2011, που κυρώθηκε ο Οργανισμός της συγκεκριμένης υπηρεσίας και τον Φεβρουάριο του 2011, ξεκίνησε κανονικά να λειτουργεί η υπηρεσία αυτή ως επίσημος θεσμικός οργανισμός της Ε.Ε.. Τον Μάιο του 2011, υπογράφηκε η συμφωνία της έδρας, δηλαδή, η μόνιμη εγκατάσταση της υπηρεσίας στη γειτονική μας Μάλτα.

Αυτή η υπηρεσία, κυρίες και κύριοι συνάδελφοι, παίζει κάποιο ρόλο; Θα βοηθήσει σε κάτι την Ευρώπη και κατ’ επέκταση την Ελλάδα; Πού μας βοηθάει; Μήπως δεν υπάρχει πρόβλημα και είναι λεφτά κοινοτικά πεταμένα;

Το πρόβλημα είναι ιδιαίτερα σοβαρό. Το πρόβλημα της προσφυγικής κρίσης στην Ευρώπη. Δυστυχώς, όλα τα στοιχεία δείχνουν ότι η Ευρώπη είναι τόπος στον οποίο θέλουν να ζητήσουν άσυλο. Εδώ, δεχόμαστε το μεγαλύτερο κύμα προσφύγων. Δηλαδή, προφανώς, εμείς μπορεί να γνωρίζουμε ποια είναι τα επίσημα στοιχεία, αλλά πολλοί από τους πολίτες, οι οποίοι μας ακούν αυτή τη στιγμή, θα εντυπωσιαστούν αν τους πούμε ότι κοντά στο 1,5 εκατ. αιτήσεις ασύλου στα κράτη - μέλη της Ε.Ε. κατατέθηκαν, υπεβλήθησαν μέσα σε δύο χρόνια, δηλαδή, 2018- 2019. Ενάμισι εκατομμύριο κόσμος. Πολλοί από αυτούς άνθρωποι ξεριζωμένοι από πολέμους, από συρράξεις, δυστυχείς, ενδεχομένως, άνθρωποι οι οποίοι χρήζουν προστασίας.

 Η Συρία, λοιπόν, έχει τις περισσότερες αιτήσεις, το Αφγανιστάν, η Βενεζουέλα. Αυτά τα στοιχεία, λοιπόν, δείχνουν σε όλους και, βεβαίως, το κατάλαβε η Ευρωπαϊκή Ένωση πολύ πιο πριν, ότι πρέπει να ενισχυθεί η ευρωπαϊκή συνεργασία και ταυτοχρόνως να υπάρχει διαρκής επαγρύπνηση στο ζήτημα της παροχής ασύλου και στο προσφυγικό. Απαιτείται, λοιπόν, η σύσταση ενός βιώσιμου και δίκαιου συστήματος ασύλου στην Ευρωπαϊκή Ένωση, ενοποιημένο, ολοκληρωτικό, για όλους, το οποίο, ουσιαστικά, να δίνει αποτελεσματικές και γρήγορες απαντήσεις σε ένα πολύ καυτό ζήτημα.

Για να δούμε αυτό το πρόβλημα αφορά μόνο την Ευρώπη ή μήπως αφορά πρώτα και κύρια την Ελλάδα. Ποιο είναι το πρόβλημα στη χώρα μας; Κάθε χρόνο, από το 2015 που, ουσιαστικά, προέκυψε το πρόβλημα περισσότερο, που το 2015, να σας θυμίσω, είχαμε περίπου λίγο πάνω από 13.000 αιτήσεις ασύλου, φτάσαμε ξαφνικά, το 2016, να τετραπλασιαστεί αυτός ο αριθμός, να φτάσουμε πάνω από 51.000 αιτήσεις και το 2017 να φτάσουμε κοντά στις 60.000, να πλησιάζουμε κοντά στις 70.000 το 2018, να παίρνουμε την ανηφόρα το 2019 και το ίδιο να δείχνουν τα στοιχεία το 2020. Βεβαίως, μπορεί κάποιος να έρθει να κάνει αίτηση ασύλου, αλλά ένα κράτος δημοκρατικό, ένα κράτος δικαίου πρέπει να τις εξετάζει και μάλιστα με πολύ γρήγορες, αλλά και αποτελεσματικές, δίκαιες και βασικά νόμιμες διαδικασίες. Αυτό είναι το πρόβλημα που αφορά τους ενήλικους. Υπάρχει και το πρόβλημα που αφορά τους ανήλικους ασυνόδευτους πρόσφυγες και, κυρίως, τα ασυνόδευτα προσφυγόπουλα, μια πολύ ευαίσθητη κοινωνική ομάδα. Υπήρχαν 383 αιτήσεις ασύλου το 2015, φτάσαμε κοντά στις 2.700 το 2017, για να συνεχίσουμε το 2018 στην ίδια κατεύθυνση και το 2019 να φτάνουμε να τις ξεπερνάμε. Άρα, το πρόβλημα είναι υπαρκτό και χρειάζεται διεθνής, ευρωπαϊκή συνεργασία και επαγρύπνηση όλων των θεσμικών φορέων στην αντιμετώπιση του προσφυγικού ζητήματος.

Εκκρεμείς αιτήσεις ασύλου σήμερα στη χώρα μας. Ευτυχώς, πέσαμε κάτω από τις 100.000. Εκκρεμούν σήμερα περίπου 99.000 αιτήσεις ασύλου και, βεβαίως, αυτό το γεγονός είναι ευτυχές, διότι, τον Απρίλιο, οι αιτήσεις ασύλου που εκκρεμούσαν ήταν 105.500 και τον Ιανουάριο οι αιτήσεις ασύλου ήταν κοντά στις 127.000 και, βεβαίως, η Ελλάδα το Μάιο έκανε ένα ρεκόρ, επιτρέψτε μου την έκφραση, έβγαλε 6.264 αποφάσεις ασύλου πρώτου βαθμού και έκρινε, εξέτασε, δηλαδή, 2.300 προσφυγές.

Να δούμε, λοιπόν, η Υπηρεσία αυτή από πότε βρίσκεται στην Ελλάδα. Η Υπηρεσία βρίσκεται στην Ελλάδα από το 2011, από τότε έχει κάνει κάποιο επιχειρησιακό πλάνο για τη στήριξη της Ελλάδας στα ζητήματα ασύλου και αυτή η πρώτη παροχή βοήθειας ολοκληρώθηκε το Μάρτιο του 2013. Ζητήσαμε νέα βοήθεια και πήραμε νέα βοήθεια, πράγματι, το Δεκέμβριο του 2014. Το Δεκέμβριο του 2019, όμως, υπογράψαμε το νέο επιχειρησιακό πλάνο για την ανάπτυξη ομάδων στήριξης και παροχής τεχνικής βοήθειας. Το επιχειρησιακό αυτό πλάνο προβλέπει την ενίσχυση αυτής της Υπηρεσίας για την έγκαιρη εξέταση των αιτήσεων ασύλου, κάτι το οποίο το έχουμε πολύ ανάγκη. Ταυτοχρόνως, για τη διασφάλιση των θεμελιωδών ανθρωπίνων δικαιωμάτων των αιτούντων διεθνή προστασία διασφαλίζει το ευρωπαϊκό κεκτημένο στα ζητήματα του ασύλου και, ταυτοχρόνως, ενισχύει τις εθνικές αρχές ως προς την εφαρμογή των ελάχιστων προτύπων της Ευρωπαϊκής Ένωσης.

Κάτι πολύ σημαντικό είναι ότι έχει χρηματοδότηση με κονδύλια ευρωπαϊκά ύψους 45 εκατομμυρίων ευρώ. Είναι χρήματα τα οποία θα εξυπηρετήσουν και θα βοηθήσουν την προσπάθεια της Ελλάδας να αναχαιτίσει τις προσφυγικές πιέσεις. Η στήριξη αφορά τα πάντα, όλες τις Υπηρεσίες που εμπλέκονται στη χώρα μας, την Ελληνική Υπηρεσία Ασύλου, την Εθνική Μονάδα του Δουβλίνου, την Υπηρεσία Υποδοχής και Αναγνώρισης, την Ανεξάρτητη Αρχή Προσφυγών, τα πάντα.

Αλλά, αυτή η Υπηρεσία δεν είναι μόνο κτίρια, δεν είναι μόνο «γράμματα κενά», δεν είναι μόνο νόμοι, είναι και προσωπικό. Διαθέτει σήμερα 558 άτομα απασχολουμένων ατόμων, οι οποίοι, ουσιαστικά, τι κάνουν; Βοηθάνε τις ελληνικές Υπηρεσίες στη γρήγορη διεκπεραίωση των αιτήσεων ασύλου και είναι άτομα τα οποία κατά βάση είναι Έλληνες, είναι ελληνόφωνο Προσωπικό. Οι 298 από αυτούς έχουν προσληφθεί στην Ελλάδα. Μόνο 25 είναι μόνιμο Προσωπικό της Υπηρεσίας και έχουμε και 234 διερμηνείς, οι οποίοι είναι πολύ απαραίτητοι.

Το πολύ σημαντικό, όμως, κυρίες και κύριοι συνάδελφοι, είναι ότι αυτό το προσωπικό στο τέλος του έτους θα έχει διπλασιαστεί. Μιλάμε ότι η Υπηρεσία θα διαθέτει 1.110 και πλέον υπαλλήλους προσωπικό, το οποίο, βεβαίως, όλοι νομίζω ότι θα συμμεριστούν, ότι αυτό θα βοηθήσει πάρα πολύ τους νέους Έλληνες επιστήμονες, τη στιγμή που θα είναι κατά βάση ελληνόφωνο Προσωπικό, θα είναι νέοι Έλληνες επιστήμονες, κάτι που θα ανακουφίσει ακόμα αυτούς τους ανθρώπους οι οποίοι ψάχνουν απεγνωσμένα για δουλειά και έχουν τόσα πολλά προσόντα.

Κυρίες και κύριοι συνάδελφοι, αυτή η προσπάθεια βοηθάει αυτόν τον προϋπολογισμό επιδόσεων, ο οποίος ψηφίστηκε για πρώτη φορά στην Ελλάδα φέτος και στον τομέα της μετανάστευσης και του ασύλου κρινόμαστε. Κρίνει ο ίδιος ο Πρωθυπουργός τους Υπουργούς του και την Κυβέρνηση και κρίνεται το Υπουργείο Μετανάστευσης και Ασύλου για πρώτη φορά, όπως και άλλοι 12 Τομείς δημόσιας δράσης, πολιτικής δράσης, στο θέμα της γρήγορης διεκπεραίωσης των αιτήσεων ασύλου και βεβαίως, με αυτή την Υπηρεσία θα μπορέσουμε και να πιάσουμε, αλλά και να ξεπεράσουμε τους στόχους.

 Το επόμενο χρονικό διάστημα, το άμεσα επόμενο χρονικό διάστημα, εγκρίνεται στην Ευρωπαϊκή Ένωση το νέο ευρωπαϊκό Σύμφωνο για τη μετανάστευση και το άσυλο. Επιτέλους, προσδοκούμε να έχουμε κοινή ευρωπαϊκή μεταναστευτική και προσφυγική πολιτική. Με αυτό, λοιπόν, το νέο Σύμφωνο, θα έχουμε πολύ καλύτερη διαπραγματευτική στάση και θέση, η χώρα μας, μετά την ψήφιση αυτής της συμφωνίας. Αυτή η εγκατάσταση της έδρας κάνει την Ελλάδα πολύ πιο δυνατή στο τραπέζι της διαπραγμάτευσης, για να πάρει το μεγαλύτερο δυνατό ευρωπαϊκό μέρισμα για την αντιμετώπιση της προσφυγικής κρίσης.

Αποδεικνύαμε κάθε μέρα και συνεχίζουμε να αποδεικνύουμε ότι είμαστε αποφασισμένοι να σταματήσουμε τις ανεξέλεγκτες, παράτυπες και παράνομες μεταναστευτικές ροές προς την Ευρώπη και να φρουρήσουμε, με τον καλύτερο και αποτελεσματικότερο τρόπο, τα ευρωπαϊκά αλλά και ελληνικά μας σύνορα.

Με αυτές τις λίγες σκέψεις, κυρίες και κύριοι συνάδελφοι, και αφού ευχαριστήσω τον Πρόεδρο για τη μικρή ανοχή του, θα ήθελα να σας καλέσω αυτό το νομοσχέδιο να το αγκαλιάσουμε όλες οι πτέρυγες του Ελληνικού Κοινοβουλίου και, επί της αρχής, να είμαστε όλοι υπέρ.

Σας ευχαριστώ θερμά.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ευχαριστούμε, κύριε Τσιγκρή. Θα καλέσω στο βήμα την Εισηγήτρια της Μειοψηφίας, τη συνάδελφο βουλευτή Αναστασία (Σία) Αναγνωστοπούλου.

**ΑΝΑΣΤΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Εισηγήτρια της Μειοψηφίας):** Συζητάμε σήμερα μία συμφωνία για τη EASO στην Ελλάδα, έναν Οργανισμό ευρωπαϊκό, ο οποίος είχε ξεκινήσει από το 2011 τη παρουσία του εδώ. Η δική μας Κυβέρνηση είχε ζητήσει πάρα πολλές φορές και την ενίσχυση της παρουσίας του εδώ και με περισσότερα άτομα και μάλιστα κάθε φορά η Κομισιόν έλεγε, ότι θα δώσει παραπάνω, αλλά τελικά δεν έδινε.

 Προσέξτε κάτι- και εδώ πρέπει να σταθούμε- είναι υποστηρικτικός ο Οργανισμός. Αυτά που περιγράψαμε, κύριε Τσιγκρή, είναι πάρα πολύ σημαντικά, τα έχουμε όλοι μπροστά μας, αλλά είναι υποστηρικτικός ο Οργανισμός. Το κρίσιμο ζήτημα είναι η πολιτική για το άσυλο. Ο Οργανισμός θα κάνει αυτό που έχει αποφασίσει η πολιτική εξουσία και σε εθνικό και σε ευρωπαϊκό επίπεδο, άρα εμάς αυτό που μας ενδιαφέρει, γιατί καταρχάς και καταρχήν θετικοί είμαστε στη συμφωνία, δεν επρόκειτο να είναι διαφορετικά, αφού και εμείς είχαμε κάνει τα αδύνατα δυνατά για να ενισχυθεί η παρουσία του Οργανισμού, είναι υποστηρικτικός, προσφέρει τεχνογνωσία όπως τα είπατε, για να μην τρώω χρόνο και δε θα το επαναλάβω, προσφέρει τεχνογνωσία, εμπειρογνωμοσύνη και λοιπά.

Αυτός ο Οργανισμός θα ήτανε πάρα πολύ σημαντικός, εάν είχαμε μια ολιστική πολιτική για τη διαδικασία ασύλου σε ευρωπαϊκό επίπεδο καταρχάς, δηλαδή, αν είχαμε μία ευρωπαϊκή πολιτική ασύλου και της διαδικασίας ασύλου, που θα διευκόλυνε πάρα πολύ, ειδικά τις χώρες όπως είναι η δική μας, που είναι οι πρώτες χώρες υποδοχής και οι οποίες υφίστανται τη μεγάλη πίεση. Εάν δεν έχουμε αυτή την ολιστική πολιτική, το θέμα ενός υποστηρικτικού Οργανισμού, όσο σημαντικός και να είναι αυτός ο Οργανισμός, δεν λύνει το πολιτικό ζήτημα, δεν βάζει καθόλου τίποτα στη «μεγάλη εικόνα», που είναι το θέμα του προσφυγικού και του μεταναστευτικού.

Και εδώ να προχωρήσουμε λίγο παρακάτω.

Ας «ανοίξουμε λίγο την εικόνα» επιτέλους, με αφορμή αυτή τη Συμφωνία, την Κύρωση αυτής της Συμφωνίας, ας δούμε λίγο τη «μεγάλη εικόνα» και μετά τη «μικρότερη εικόνα», για να μη λέμε καλολογικά στοιχεία ή αυτά που θέλουμε να ακούσουνε κάποιοι κάθε φορά. Εγώ θέλω να ρωτήσω ευθέως τον κύριο Κουμουτσάκο, τι έχει γίνει σε επίπεδο Ευρωπαϊκής Ένωσης κύριε Κουμουτσάκο, τι έχει κάνει η χώρα μας, σε ποια κατεύθυνση έχει πιέσει; Εμείς πιέζαμε συνέχεια, δε λέω ότι τα κάναμε όλα σωστά. Έχουμε να κάνουμε με ένα πολύπλοκο φαινόμενο, το προσφυγικό και το μεταναστευτικό, όχι ένα πρόβλημα συγκυριακό, αν ήτανε πρόβλημα συγκυριακό θα είχε λυθεί. Σας προτείνω σε όλους να διαβάσετε ένα πάρα πολύ ευανάγνωστο βιβλίο του Δημήτρη Χριστόπουλου, που γνωρίζει πάρα πολύ καλά το θέμα, ήταν πρόεδρος της Διεθνούς Ένωσης για τα Ανθρώπινα Δικαιώματα, για να δείτε πόσο ωραία δίνει τα στοιχεία και τις συνιστώσες αυτού του θέματος, αυτού του φαινομένου.

Από τη στιγμή, λοιπόν, που έχουμε ένα φαινόμενο, θέλουμε πολιτικές. Πολιτικές οι οποίες να καλύπτουν το φαινόμενο. Τι εννοούμε πολίτικες και εδώ σας ρωτάω κύριε Κουμουτσάκο. Εμείς είχαμε προσπαθήσει, είχε περάσει και από το Συμβούλιο Υπουργών Μεταναστευτικής Πολιτικής, να υπάρχει εννοιοποίηση της διαδικασίας ασύλου και καταμερισμός- ο καταμερισμός είναι πάρα πολύ σημαντικό- αναλογικά σε κάθε χώρα και εάν 30.000 μπορεί να σηκώσει η χώρα μας αιτούντες άσυλο και όλα τα άλλα αιτήματα σε όλες τις άλλες χώρες της Ευρώπης. Καταμερισμός με ένα ενιαίο σύστημα ασύλου, που αυτό σημαίνει αλλαγή «Δουβλίνου» και όλα τα σχετικά.

Έχουμε κάνει τίποτα προς αυτή την κατεύθυνση ή θα περιμένουμε να κλείσουν οι πάντες, γιατί τώρα συζητώντας και με τον κύριο Καμίνη- φαντάζομαι θα τα πει ο ίδιος πολύ καλύτερα από μένα, απλώς του κλέβω μία ιδέα και οφείλω να το πω - ή θα περιμένουμε, εκτός από τις χώρες του Βίζεγκραντ, τώρα προστέθηκαν και οι χώρες της Βαλτικής, να κλείνουν εντελώς, να μη δέχονται καμία μετεγκατάσταση, αλλά αυτό σημαίνει, ότι δεν μπορεί να γίνει και μια ενιαία πολιτική ασύλου. Σε αυτά τα ερωτήματα πρέπει να απαντήσουμε.

Κύριε Κουμουτσάκο, σας ρωτώ, γιατί ακούσαμε από τον κ. Τσιγκρή πολλά ωραία πράγματα, ότι θα το κάνουμε γρήγορα το άσυλο κ.λπ., τέλος πάντων, δεν θέλω να αναφερθώ στη νομοθεσία που κάνατε, τους νόμους 4636 του 2019 και 4686 του 2020, όπου έχουμε έκπτωση, έκπτωση πραγματική ανθρωπίνων δικαιωμάτων σε αυτό το θέμα, τα έχουμε συζητήσει, τα έχουμε ξανασυζητήσει, δεν θα φάω χρόνο. Κύριε Κουμουτσάκο, κάνατε μία αίτηση εξαίρεσης από το ευρωπαϊκό κεκτημένο και ζητάτε, η χώρα, αφού είναι ασπίδα της Ευρώπης και στο όνομα της αλληλεγγύης, δεν θα χάσω χρόνο να βρω τώρα ακριβώς αυτά που είπατε, και αφού στο όνομα της αλληλεγγύης και αφού είναι ασπίδα της Ευρώπης, να σταματάει να αναστέλλει τα αιτήματα ασύλου και να κάνει επαναπροωθήσεις, στο όνομα του ότι η χώρα είναι ασπίδα της Ευρώπης. Θέλω να ρωτήσω, κ. Κουμουτσάκο, αυτό που διευκολύνει τη χώρα μας;

Θέλω να έρθω στο μείζον θέμα. Τον Φεβρουάριο, ζήσαμε τα δραματικά γεγονότα στον Έβρο. Είδαμε, δηλαδή, ότι η Τουρκία όχι μόνο ρητορικά, αλλά και πρακτικά πια, μπορεί να εργαλειοποιήσει τους πρόσφυγες - μετανάστες, που έχει έναν μεγάλο αριθμό στη χώρα της, γιατί τους χρησιμοποιεί ως όπλο διαπραγμάτευσης απέναντι στην Ευρώπη. Εμείς, ασθμαίνως, αποδεχτήκαμε και καλά κάναμε και φυλάξαμε τα σύνορά μας, κανένας δεν έθεσε σε αμφισβήτηση αυτό, κανένας σ‘ αυτό το Κοινοβούλιο, κάτι που είναι συνταγματική επιταγή για όλους. Μία χώρα, όμως, όπως η Ελλάδα, όταν βλέπει αυτή την εργαλειοποίηση από τη μεριά του Προέδρου της Τουρκίας, του κ. Ερντογάν, που έχει αποφασίσει όχι μόνο να εργαλειοποιήσει τους πρόσφυγες και μετανάστες, αλλά να παίξει, και τον παίζει συνέχεια τον τελευταίο καιρό, τον ρόλο του ταραξία της περιοχής. Εμείς, λοιπόν, αντί να εντείνουμε μία πολιτική, να ενισχύσουμε μία πολιτική πραγματική, όχι εμπλοκής, ευρωπαϊκοποίησης του θέματος του προσφυγικού μεταναστευτικού, αντί λοιπόν να κάνουμε αυτό, τι κάναμε;

Αποδεχθήκαμε ότι εμείς είμαστε ασπίδα της Ευρώπης. Δηλαδή, αν μπορούμε να τα βγάλουμε πέρα με την Τουρκία, έχει καλώς. Η Ευρώπη έρχεται, μας λέει εντάξει, καλά κάνετε, σας συγχαίρω, χωρίς τίποτα άλλο και αποποιείται των ευθυνών της. Η Ελλάδα, δεν είναι Ουγγαρία, κύριε Κουμουτσάκο, η Ελλάδα είναι γέφυρα. Αυτός ήταν ο ιστορικός της ρόλος, δεν μπορεί να γίνει τώρα ξαφνικά ένα περίκλειστο κράτος. Με δεδομένο αυτό πρέπει να λειτουργήσουμε, γιατί αν δεν λειτουργήσουμε με δεδομένο αυτό, τότε θα έχουμε άλλα προβλήματα.

Αποδεχόμαστε, λοιπόν, εμείς, να κάνουμε έκπτωση στο δίκαιο της θάλασσας. Προσέξτε, εσείς είσαστε διπλωμάτης, τα ξέρετε καλύτερα από μένα, να κάνουμε έκπτωση στο δίκαιο της θάλασσας, γιατί οι επαναπροωθήσεις τι μπορούν να σημαίνουν; Μια χώρα, η οποία βασίζεται, και δικαίως βασίζεται, στο διεθνές δίκαιο, στο δίκαιο της θάλασσας, στα ανθρώπινα δικαιώματα;

Άρα, λοιπόν, αντί να μας θορυβήσει αυτό που έκανε η Τουρκία και να ενισχύσουμε, όχι να ενισχύσουμε, να απαιτήσουμε, σε επίπεδο ευρωπαϊκό, μετεγκατάσταση από την Ελλάδα, επανεγκαταστάσεις κατευθείαν από την Τουρκία, διαδικασία ασύλου, κοινή διαδικασία ασύλου, ενιαίο σύστημα διαδικασίας ασύλου και από την άλλη μεριά να συμμετέχουμε στον ευρωτουρκικό διάλογο, να είμαστε εμείς οι πρωταγωνιστές και να θέτουμε τους όρους, γιατί εμείς είμαστε στο σύνορο, στο όριο, αντί γι’ αυτό, τι κάναμε;

Αποδεχτήκαμε ότι είμαστε ασπίδα και ζητάμε και εξαιρέσεις. Το κάναμε αυτό με την εξαίρεση, αναστείλαμε για ένα μήνα τα αιτήματα ασύλου, την αίτηση ασύλου στον Έβρο. Ξέρετε, ο Πρωθυπουργός ήταν υποχρεωμένος στη συνέντευξή του CNN να το πάρει πίσω γιατί δεν γινόταν, η Ελλάδα δεν μπορεί να γίνεται δακτυλοδεικτούμενη, μία χώρα δακτυλοδεικτούμενη, ότι παραβιάζει το διεθνές δίκαιο, τα ανθρώπινα δικαιώματα κ.λπ..

Θα έρθω λίγο στο θέμα των ανθρωπίνων δικαιωμάτων, γιατί πολλοί μύθοι έχουν φτιαχτεί. Πρέπει να απομαγεύσουμε λίγο αυτή τη κατάσταση προσφυγικού μεταναστευτικού, για να βρούμε μία άκρη. Θα ήθελα, λοιπόν, να πω γι’ αυτό το θέμα, τα ανθρώπινα δικαιώματα δεν είναι κάτι ξεκομμένο που κάποιοι έχουν στο μυαλό τους γιατί θέλουν να υποστηρίζουν τους αναξιοπαθούντες κ.λπ., είναι ο πυρήνας της δημοκρατίας. Ένα κράτος όπως η Ελλάδα, είναι μέσα στη δημοκρατία, δεν είναι η δημοκρατία το κράτος δικαίου και τα ανθρώπινα δικαιώματα κάτι απέξω, είναι μέσα στο πυρήνα της δημοκρατίας.

Οι σκηνές, λοιπόν, που ζούμε, έχουμε συνέχεια δημοσιεύματα, παρατηρήσεις, συστάσεις, ακόμα και η Frontex, κατ’ εμέ, πολύ υποκριτικά είπε, ότι η Ελλάδα κάνει επαναπροωθήσεις. Το ξέρετε αυτό. Ρώτησε μάλιστα η Γερμανίδα ευρωβουλευτής, «νομίζω και η FRONTEX είπε, ότι κάνει επαναπροωθήσεις». Υποκριτικά κατ’ εμέ.

Για να μην γίνεται, όμως, αυτό, να μη βλέπουμε του κόσμου τα δημοσιεύματα, η χώρα μας, υποκριτικά πάλι θα επιμένω, δηλαδή, από τη μια μεριά είσαστε ασπίδα της Ευρώπης, βρείτε τα, από την άλλη μεριά κάντε ότι θέλετε και βρείτε τα, αλλά μην παραβιάζεται και το διεθνές δίκαιο, τα ανθρώπινα δικαιώματα κ.λπ.. Δεν γίνεται η πολιτική μας να βασίζεται στο ότι αυτοί οι άνθρωποι είναι μετανάστες, είναι παράτυποι, είναι φορείς κορονοϊού, ότι αν δεν τους δίνουμε άσυλο, αν τους πετάμε στο δρόμο, ενώ έχει εγκριθεί το άσυλό τους και όλα αυτά, δεν θα γινόμαστε χώρα έλξης για τους πρόσφυγες μετανάστες. Αυτά είναι μύθοι.

Όταν ένα φαινόμενο στην ιστορία έχει πάρει το δρόμο του, οι πολιτικές πρέπει να είναι αντίστοιχες του φαινομένου, ανάλογες του φαινομένου. Εδώ, είμαστε κατώτεροι των περιστάσεων, είστε κατώτεροι των περιστάσεων και όχι μόνο κατώτεροι, εγώ φοβάμαι με αυτό το πράγμα. Δηλαδή, η ασπίδα της Ευρώπης χωρίς η Ευρώπη να συμμετέχει; Γι’ αυτό λέω, καλό είναι η EASO, αλλά εκεί πρέπει να ενισχυθεί πάνω απ’ όλα η πολιτική μας για ευρωπαϊκή διαδικασία ασύλου, ενιαία διαδικασία επανεγκατάστασης από την Τουρκία, για να μπορέσουμε να αντιμετωπίσουμε το φαινόμενο έτσι όπως πρέπει.

Σας ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Καμίνης.

**ΓΕΩΡΓΙΟΣ ΚΑΜΙΝΗΣ (Ειδικός Αγορητής του Κινήματος Αλλαγής):** Είναι ευτυχής συγκυρία που συζητάμε αυτό το νομοσχέδιο σήμερα και έχουμε εδώ τον κ. Κουμουτσάκο, γιατί ελπίζουμε ότι θα μας δώσει μια εικόνα του τι συμβαίνει σε ευρωπαϊκό επίπεδο, γιατί τελικά το παιχνίδι εκεί παίζεται, γιατί εμείς το ξέρουμε καλά. Ακόμα και αν είναι ταχύρρυθμες οι διαδικασίες ασύλου, τελικά, είτε απορρίπτεται η αίτηση είτε εγκρίνεται, δεν ξέρουμε τι θα κάνουμε με τους αντίστοιχους ανθρώπους. Εάν εγκρίνεται η αίτηση, αυτό σημαίνει ότι πλέον οι άνθρωποι αυτοί εγκαθίστανται νόμιμα και πιθανόν μόνιμα στην Ελλάδα και δεν έχουμε κανένα δείγμα μιας πολιτικής μέχρι τώρα κοινωνικής ένταξης, εάν απορρίπτεται η αίτηση, τότε διατρέχουμε τον κίνδυνο να διογκωθεί το φαινόμενο των ανθρώπων οι οποίοι θα περιφέρονται εδώ και εκεί, γιατί δεν θα μπορούν να επιστρέψουν είτε στην Τουρκία είτε να απελαθούν στις χώρες από τις οποίες προέρχονται. Αυτά τα έχουμε ζήσει.

Άρα, το κλειδί των εξελίξεων είναι στην Ευρώπη και το κλειδί των εξελίξεων είναι το ζήτημα της υποχρεωτικής μετεγκατάστασης. Ένα σύστημα, όπως πήγε να εφαρμοστεί το 2016 από την Επιτροπή Γιουνκέρ και απέτυχε, γιατί αντέδρασαν πάρα πολλές ευρωπαϊκές χώρες, βάζοντας ουσιαστικά μπροστά τις χώρες του Βίζεγκραντ. Όπως είπε και η κυρία Αναγνωστοπούλου, δεν είναι πια μόνο οι χώρες αυτές, δεν είναι μόνο η Αυστρία, δεν είναι η Ουγγαρία, δεν είναι μόνο η Πολωνία, η Τσεχία και η Σλοβακία, είναι και τουλάχιστον δύο από τις βαλτικές χώρες την Εσθονία η οποία πρόσφατα απέκτησε ένα κυβερνητικό συνασπισμό με ένα ακροδεξιό κόμμα αντιμεταναστευτικό και έχουμε και τη Λιθουανία αν δεν κάνω λάθος. Έχουμε το μπλοκ όλων αυτών των χωρών και κάτι πρόκειται να μας παρουσιάσει τις επόμενες εβδομάδες η Ευρωπαϊκή Επιτροπή, το πιο πιθανό είναι μια ανακοίνωση και όχι ένα νομικό κείμενο.

Αλλά, πώς διαμορφώνονται τα μέτωπα. Είναι το μέτωπο των χωρών πρώτης υποδοχής, Ελλάδα, Ιταλία, Ισπανία, Κύπρος και Μάλτα που στηρίζουν φυσικά κάθε ιδέα για ένα σύστημα υποχρεωτικής μετεγκατάστασης. Είναι οι χώρες που προανέφερα οι οποίες θα αντιδράσουν και ουσιαστικά το αποκλείουν. Ήρθε στη δημοσιότητα μια πληροφορία ότι προ ημερών οι πέντε χώρες του Νότου, συνέταξαν ένα έγγραφο και το απηύθυναν στην Ευρωπαϊκή Επιτροπή, όπου ουσιαστικά θέτουν και πάλι επιτακτικά το ζήτημα της υποχρεωτικής μετεγκατάστασης, τονίζοντας ότι κάποιες χώρες έχουν ουσιαστικά ένα καθαρό κέρδος οικονομικό από τη συμμετοχή τους στην Ευρωπαϊκή Ένωση χωρίς ουσιαστικά να εκπληρώνουν τις υποχρεώσεις που τις βαρύνουν.

Είχαν, επίσης, προ ημερών, μία τετρασέλιδη επιστολή που απευθύνθηκε στον κύριο Σχοινά και στην κυρία Γιόχανσον από τις χώρες που προανέφερα, που κατηγορηματικά αποκλείουν την ιδέα της υποχρεωτικής μετεγκατάστασης και του επιμερισμού του βάρους στις ευρωπαϊκές χώρες. Και λένε ότι την υποχρέωση αλληλεγγύης η οποία τις βαρύνει απέναντι στις χώρες του Νότου, αυτήν την υποχρέωση, θα την πληρώσουν με άλλα μέσα, κυρίως με βοήθεια στα σύνορα είτε με τεχνική υποστήριξη, με οικονομική, με την εμπειρία που θα προσφέρουν και με επιχειρησιακή υποστήριξη. Μας το ξεκόβουν απόλυτα. Επίσης, έχουμε την επιστολή πάλι στους δύο επιτρόπους από τους Υπουργούς Εσωτερικών της Δανίας και της Αυστρίας, που και αυτοί αποκλείουν κάθε ιδέα υποχρεωτικής μετεγκατάστασης.

Πρέπει εδώ να ακούσουμε ποια είναι η στρατηγική της ελληνικής κυβέρνησης γιατί όπως τόνισε το κλειδί είναι στην Ευρώπη και εκεί θα πρέπει να προσανατολίσουμε όλες μας τις προσπάθειες γιατί ακούμε για αριθμούς, ακούσαμε ότι ήταν 120.000 οι εκκρεμείς αιτήσεις ασύλου και έχουν πέσει στις 99.936 αιτήσεις έτσι μας πληροφορεί η ΕΛΛΑΣ.

Να θυμίσω ότι όταν παραλάβατε την Κυβέρνηση τον Ιούλιο, οι εκκρεμείς αιτήσεις ασύλου ήταν 70.000 και ότι έχουν μειωθεί οι ροές λόγω και του κορωνοϊού και ότι έχουμε μια ταχύτερη εξέταση των αιτημάτων ασύλου και πρέπει να ακούσουμε επίσημους αριθμούς, πόσες από αυτές τις αιτήσεις εγκρίνονται και πόσες απορρίπτονται. Στην αρχή το αισιόδοξο σενάριο, το σενάριο εκείνο το οποίο δεν βασιζόταν σε καμία ουσιαστική, αντικειμενική πραγματικότητα, έλεγε στην ελληνική κοινή γνώμη ότι οι αιτήσεις που απορρίπτονται για άσυλο αυτό θα σημαίνει ότι θα κρατούνται οι απορριφθέντες. Είναι δυνατόν να κρατήσετε διοικητικά τόσο μεγάλους αριθμούς;

Αληθεύει η πληροφορία ότι έχουν αρχίσει να φτάνουν από τα νησιά στην ηπειρωτική Ελλάδα, ειδικότερα στην Αθήνα, άνθρωποι με το χαρτάκι στο χέρι, το γνωστό που ξέρουμε από τα παλιά τα χρόνια, που έλεγε ότι «εντός τριών μηνών είσαι υποχρεωμένος να εγκαταλείψεις τη χώρα»; Φυσικά, ουδείς εγκατέλειπε τη χώρα. Το ξέρουμε ότι υπάρχουν χώρες οι οποίες επί μονίμου βάσεως δεν αποδέχονται πίσω τους υπηκόους τους. Οπότε, η ταχύρρυθμη εξέταση αυτή καθαυτή, δεν σημαίνει τίποτα εάν δεν συνοδεύεται από άλλα μέτρα, είτε μέτρα κοινωνικής ένταξης αυτών οι οποίοι θα παραμείνουν στη χώρα, είτε μέτρα απομάκρυνσης αυτών των οποίων οι αιτήσεις απορρίπτονται. Αλλά ούτε από την Τουρκία αυτήν τη στιγμή βλέπουμε φως, ούτε από άλλες τρίτες χώρες ότι θα αποδεχθούν τους υπηκόους τους, ούτε, βεβαίως, όπως τόνισα και από την Ευρωπαϊκή Ένωση, η οποία, ουσιαστικά, αυτό που μας λέει είναι «παιδιά, θα σας βοηθήσουμε να ελέγχετε τα σύνορά σας, από κει και πέρα όποιος περνάει θα τον κρατάτε εσείς».

Αυτά προς το παρόν. Δεν θα επεκταθώ περισσότερο, γιατί θα έχουμε καιρό να τα συζητήσουμε αυτά όταν θα έχουμε εγκυρότερα στοιχεία στα χέρια μας. Νομίζω ότι ήρθε η ώρα να συζητηθεί στην Ολομέλεια η διεθνής διάσταση του ζητήματος, γιατί, το επαναλαμβάνω για μία ακόμη φορά, εκεί θα κριθούν όλα. Σας ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Τα ερωτήματα είναι αναμφίβολα καίρια. Τον λόγο έχει η κυρία Κομνηνάκα.

**ΜΑΡΙΑ ΚΟΜΝΗΝΑΚΑ (Ειδικής Αγορήτρια του Κ.Κ.Ε.)**: Κύριε Πρόεδρε, είναι αναμενόμενο ότι τη συζήτηση απασχόλησαν ευρύτερα ζητήματα της Σύμβασης. Θα προσπαθήσω να μην επεκταθώ πολύ. Θα κουβεντιάσουμε και στην Ολομέλεια και έχουμε αρκετές ευκαιρίες να θέσουμε τα ζητήματα αυτά.

Η Σύμβαση που έρχεται προς ψήφιση, ουσιαστικά, παραχωρεί μια σειρά προνόμια, όπως απαλλαγή από φόρους, ΦΠΑ, άλλα και ασυλίες όπως ετεροδικίες στο προσωπικό που έρχεται στην Ελλάδα από άλλα κράτη - μέλη της Ευρωπαϊκής Ένωσης, για να εργαστεί στο επιχειρησιακό γραφείο της Ευρωπαϊκής Υπηρεσίας Υποστήριξης για το Άσυλο, προνομία αντίστοιχα με αυτά που ισχύουν για τους διπλωματικούς υπαλλήλους. Είναι, βέβαια, ένα ερώτημα γιατί πρέπει να δίνονται αυτές οι απαλλαγές σε αυτούς τους εργαζόμενους, αλλά δεν είναι αυτό το κύριο ζητούμενο.

Το κύριο ζητούμενο είναι ποια πολιτική ήρθε να εφαρμόσει η EASO στην Ελλάδα, όπως, βέβαια και το ότι έρχεται ουσιαστικά να υποκαταστήσει τις ελληνικές αρχές και συγκεκριμένα την Υπηρεσία Ασύλου, αναλαμβάνοντας τη διεκπεραίωση όλων των διαδικασιών εξέτασης των αιτήσεων ασύλου και την έκδοση αποφάσεων επί αυτών, τις οποίες βέβαια και για τυπικούς λόγους υπογραφεί στη συνέχεια η Υπηρεσία Ασύλου.

Και, βέβαια, το κύριο ζητούμενο είναι η πολιτική που έρχεται να εφαρμόσει η Ευρωπαϊκή Υπηρεσία Ασύλου, η οποία δεν είναι άλλη παρά αυτή που εγκλωβίζει ουσιαστικά τους αιτούντες άσυλο πρόσφυγες και μετανάστες στην Ελλάδα. Αυτό υπηρετεί και ελέγχει την τήρηση, δηλαδή, του Κανονισμού του Δουβλίνου της Συμφωνίας της Ευρωπαϊκής Ένωσης με την Τουρκία, την ευρωπαϊκή πολιτική που έχει μετατρέψει την Ελλάδα σε φυλακή της Ευρωπαϊκής Ένωσης για τους πρόσφυγες.

Αποτέλεσμα αυτής της πολιτικής είναι οι χιλιάδες εγκλωβισμένοι πρόσφυγες και μετανάστες που παραμένουν παρά τα μεγάλα λόγια εγκλωβισμένοι στα νησιά.

Αποτέλεσμα αυτής της πολιτικής είναι οι τεράστιες ουρές αιτούντων άσυλο έξω από την υπηρεσία ασύλου που παρουσιάζονται τις τελευταίες μέρες στην Κατεχάκη, που προϋπήρχαν, βέβαια, πολύ πριν τον κορωνοϊό.

 Είναι η εφαρμογή όλου του νομοθετικού πλαισίου και των αποφάσεων της Ευρωπαϊκής Ένωσης για το άσυλο και τους πρόσφυγες, δηλαδή, ενός πλαισίου που παραβιάζει τα δικαιώματα των αιτούντων άσυλο και την ίδια τη Συνθήκη της Γενεύης, το οποίο βέβαια οι ελληνικές κυβερνήσεις η μία μετά την άλλη έχουν ενσωματώσει στο Ελληνικό Δίκαιο που παίρνει τελικά ολοένα και πιο αντιδραστικό χαρακτήρα, με τις πρόσφατες βέβαια τροποποιήσεις να καταπατάνε και βασικά δικαιώματα των δικαιούμενων άσυλο και χωρίς βέβαια να λύνουν ουσιαστικά τα ζητήματα.

Είναι η πολιτική που δίνει κάποια κονδύλια εγκλωβισμού για τους αιτούντες διεθνή προστασία, περιγράφηκε και από όλους τους προηγούμενους ομιλητές πως ουσιαστικά η όποια εμπλοκή της Ευρωπαϊκής Ένωσης είναι στην κατεύθυνση του να κρατάμε εγκλωβισμένους όλους αυτούς τους ανθρώπους στη χώρα. Τα κονδύλια, όμως, αυτά σταματάνε όταν αυτοί οι άνθρωποι πάρουν το άσυλο και στη συνέχεια έρχονται οι ελληνικές κυβερνήσεις να τους πετάξουν στο δρόμο, όπως κάνει τώρα η Νέα Δημοκρατία που νομοθέτησε την έξωση των προσφύγων από τα διαμερίσματα και τις δομές ένα μήνα μετά την απόκτηση του δικαιώματος ασύλου, σε συνέχεια, βέβαια, ανάλογης πρόβλέψης που είχε ο ΣΥΡΙΖΑ με μόνη διαφορά, ότι αντί για ένα μήνα τους πέταγε έξω μετά από έξι μήνες.

Και όλα αυτά, τη στιγμή που δεν έχει παρθεί κανένα μέτρο για την ένταξη των προσφύγων στην κοινωνία, για την εκμάθηση της ελληνικής γλώσσας, την ένταξη στην εργασία με βάση τα προσόντα και την επαγγελματική τους εμπειρία.

 Παρουσιάζετε μάλιστα την εικόνα αυτή για να χρυσώσετε το χάπι στους νησιώτες, ότι τάχα προχωράτε σε αποσυμφόρηση των νησιών, αλλά αλήθεια έχετε σκεφτεί ή έχετε απαντήσει στο πού θα πάνε αυτοί οι άνθρωποι που θα βρεθούν άστεγοι χωρίς κανένα σχεδιασμό βοήθεια ένταξης;

Πού θα καταλήξει όλος αυτός ο κόσμος;

Μάλιστα, είναι χαρακτηριστικές οι εικόνες που εξελίσσονται αυτές τις μέρες στα νησιά, ακόμα, δηλαδή, και για τη διαδικασία μετακίνησή τους δεν υπάρχει καμία πρόνοια για να γίνει αυτή με έναν οργανωμένο τρόπο, ώστε να μην δημιουργούνται τελικά μεγαλύτερα προβλήματα από ό,τι υποτίθεται ότι λύνονται.

 Οι εικόνες των οικογενειών προσφύγων που επί δύο μέρες στοιβάζονται μέσα στον ήλιο με μικρά παιδιά, κοιμούνται όπου βρουν γύρω από το λιμάνι της Μυτιλήνης, προκειμένου να εξασφαλίσουν μια θέση στο πλοίο της γραμμής για να φύγουν, είναι φοβόμαστε ένα μικρό μόνο δείγμα της απελπισίας που πρόκειται να δημιουργηθεί και της εικόνας που θα χειροτερεύει το επόμενο διάστημα και εν μέσω καλοκαιρινής περιόδου και στα νησιά.

Πραγματικά, έχετε ψηφίσει τόσα κονδύλια για απευθείας αναθέσεις στο Υπουργείο Μετανάστευσης, τουλάχιστον, ναυλώστε ένα πλοίο για να μεταφέρονται αυτοί οι άνθρωποι με οργανωμένο τρόπο από τα νησιά προς την ηπειρωτική χώρα.

 Αυτή, λοιπόν, την πολιτική θα εφαρμόσει και η EASO και μην μας πείτε ότι η παρουσία της EASO στην Ελλάδα εκφράζει την αλληλεγγύη της Ευρωπαϊκής Ένωσης προς τη χώρα για την αντιμετώπιση του μεταναστευτικού προσφυγικού ζητήματος. Όπως, βέβαια, αντίστοιχα για την ευρωπαϊκή αλληλεγγύη λέτε ότι χαροποιεί και η παρουσία της Frontex ή βέβαια και η παρουσία των ευρωπαίων αξιωματούχων στα επεισόδια για τον Έβρο.

 Χορτάσαμε από ευρωπαϊκή αλληλεγγύη, αλλά ακόμα και εσείς δεν μπορείτε να κρύψετε ότι ακόμα και αυτές οι αυτονόητες μετεγκαταστάσεις των ασυνόδευτων ανηλίκων γίνονται με το σταγονόμετρο.

Βέβαια, και ο ΣΥΡΙΖΑ τώρα θυμήθηκε ότι είναι υποκριτική η αλληλεγγύη της Ευρωπαϊκής Ένωσης. Δεν ήταν άραγε τα προηγούμενα χρόνια τέτοια;

Βλέπει ο ελληνικός λαός συνεχώς να κονιορτοποιούνται τα επιχειρήματα περί δήθεν αλληλεγγύης των ιμπεριαλιστικών συμμάχων της ελληνικής άρχουσας τάξης. Την είδαμε την ευρωπαϊκή αλληλεγγύη και προχτές με τη στάση της Ευρωπαϊκής Ένωσης να μην επιτρέψει στη φρεγάτα ΣΠΕΤΣΕΣ, που είναι ενταγμένη στην ιμπεριαλιστική επιχείρηση ΕΙΡΗΝΗ, τον έλεγχο στο τουρκικό πλοίο, που εικάζεται ότι μεταφέρει οπλισμό στην αναγνωρισμένη από όλους σας κυβέρνηση του Σάρατζ, κάνοντας ουσιαστικά και η κίνηση αυτή ξανά φύλλο και φτερό τα ευρωενωσιακά παραμύθια για το σκοπό της ιμπεριαλιστικής επιχείρησης ΕΙΡΗΝΗ στα ανοιχτά της Λιβύης, δήθεν για να ελέγχει τη μεταφορά οπλισμού, αλλά κάνουν φύλλο και φτερό και τα εγχώρια παραμύθια, περί δήθεν διασφάλισης των κυριαρχικών δικαιωμάτων μέσα από τη βαθύτερη εμπλοκή της χώρας στα ευρωατλαντικά σχέδια.

 Αν, λοιπόν, η πολιτική της Ευρωπαϊκής Ένωσης, όπως εκφράστηκε μέσα από τη νέα EASO, ήταν η αλληλεγγύη προς την Ελλάδα και ο σεβασμός των δικαιωμάτων των προσφύγων, γιατί δεν εγκαθίστανται οι υπηρεσίες αυτές εντός του τουρκικού εδάφους στα σύνορα με την Ελλάδα και στα σύνορα με τη Συρία, όπως από το 2015 επανειλημμένα έχει προτείνει το Κ.Κ.Ε., ώστε να εξετάζονται εκεί οι αιτήσεις ασύλου και να μεταφέρονται στις χώρες προορισμού τους οι δικαιούμενοι άσυλο, χωρίς να αναγκάζονται να θαλασσοπνίγονται, χωρίς να αναγκάζονται να πέφτουν στα κυκλώματα των διακινητών οι ξεριζωμένοι από τους πολέμους και τη φτώχεια.

Σε κάθε περίπτωση, υπάρχει άμεση ανάγκη στελέχωσης της Υπηρεσίας Ασύλου με όλο το απαραίτητο προσωπικό, με μόνιμες βέβαια σχέσεις εργασίας και εξασφάλιση όλων των απαραίτητων υλικοτεχνικών υποδομών, για να κάνουν οι εργαζόμενοι αξιοπρεπώς τη δουλειά τους και να εξυπηρετούνται και οι αιτούντες άσυλο σαν άνθρωποι και όχι με τον τρόπο που βλέπουμε το τελευταίο διάστημα.

Θέλουμε ξανά να επισημάνουμε, το έχουμε επανειλημμένα τονίσει, ότι δεν υπάρχει όχι λύση, αλλά ούτε καν αποτελεσματική διαχείριση του προβλήματος, χωρίς κατάργηση της Συμφωνίας της Ευρωπαϊκής Ένωσης με την Τουρκία, χωρίς σύγκρουση με τον Κανονισμό του Δουβλίνου και όλο το αντιδραστικό πλαίσιο της Ευρωπαϊκής Ένωσης. Όσο όλα αυτά διατηρούνται, θα διατηρούνται και οι απάνθρωπες εικόνες και οι συνέπειες του εγκλωβισμού θα διαιωνίζονται, όχι μόνο στα νησιά, αλλά σε ολόκληρη τη χώρα, την οποία έχετε αποφασίσει να γεμίσετε με στρατόπεδα συγκέντρωσης και πρόσφατα με άστεγους απελπισμένους ανθρώπους, που έχουν αναγνωριστεί μάλιστα ως δικαιούχοι διεθνούς προστασίας.

Σε αυτή τη λογική, της συνολικής απόρριψης της πολιτικής της Ευρωπαϊκής Ένωσης και αυτής που ακολουθούν οι ελληνικές κυβερνήσεις για το άσυλο και τους πρόσφυγες, θα καταψηφίσουμε και την παρούσα σύμβαση. Σας ευχαριστούμε.

Στο σημείο αυτό, γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Βούλτεψη Σοφία, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Καππάτος Παναγής, Κατσαφάδος Κωνσταντίνος, Κελέτσης Σταύρος, Κοτρωνιάς Γεώργιος, Κούβελας Δημήτριος, Σενετάκης Μάξιμος, Κυρανάκης Κωνσταντίνος, Κωνσταντινίδης Ευστάθιος, Κώτσηρας Γεώργιος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Ταγαράς Νικόλαος, Δούνια Παναγιώτα (Νόνη), Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Ζαχαριάδης Κωνσταντίνος, Αυλωνίτης Αλέξανδρος – Χρήστος, Αναγνωστοπούλου Αθανασία (Σία), Κάτσης Μάριος, Γκιόλας Ιωάννης, Παπαηλιού Γεώργιος, Ραγκούσης Ιωάννης, Τζανακόπουλος Δημήτριος, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Πουλάς Ανδρέας, Κατσώτης Χρήστος, Κομνηνάκα Μαρία, Μυλωνάκης Αντώνιος, Χήτας Κωνσταντίνος, Αδαμοπούλου Αγγελική και Μπακαδήμα Φωτεινή.

**ΜΑΞΙΜΟΣ ΧΑΡΑΚΟΠΟΛΟΣ (Πρόεδρος της Επιτροπής):** Τον λόγο έχει ο κ. Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης):** Κυρίες και κύριοι συνάδελφοι, κύριε Υπουργέ, δεν πίστευα ποτέ, ειλικρινά σας μιλάω, ότι αυτός εδώ ο Οργανισμός του Ευρωπαϊκού Κοινοβουλίου για την ίδρυση Ευρωπαϊκής Υπηρεσίας Υποστήριξης για το Άσυλο, των 55 άρθρων, θα τύγχανε τέτοιου πανηγυρισμού από τη Νέα Δημοκρατία.

Δεν πίστευα ποτέ ότι ο καλός φίλος, ο έντιμος και μορφωμένος Άγγελος Τσιγκρής, θα μπορούσε να καλέσει το Ελληνικό Κοινοβούλιο να αγκαλιάσει αυτόν εδώ τον Οργανισμό.

Εάν το διαβάσει κάποιος, θα καταλάβει τι έρχεται στην πατρίδα μας, κύριε Υπουργέ, και απορώ πως εσείς δέχεστε να φέρετε έναν τέτοιο Οργανισμό, ο οποίος ιδρύθηκε τον Μάιο του 2010 στη Μάλτα, ο όποιος δεν έχει προσφέρει τίποτα στην πατρίδα μας μέχρι τώρα. Σας το είπαν όλα τα κόμματα, και ο κ. Καμίνης και η κυρία Αναγνωστοπούλου, παρόλο ότι πάντα ο ΣΥΡΙΖΑ σάς αγκαλιάζει, έχετε μια μητρική, θα έλεγα αγκαλιά, από τον ΣΥΡΙΖΑ και καλό θα είναι κάποια στιγμή να μας πείτε ότι από εδώ και πέρα θα πάτε μαζί.

 Ο κ. Καμίνης το ανέλυσε με κομψό τρόπο, όπως γνωρίζει και μιλάει και η κυρία Κομνηνάκα, βεβαίως, η οποία είπε, και πολύ σωστά, ότι αυτός ο Οργανισμός αντί να λύσει προβλήματα, θα φέρει προβλήματα.

Το Κ.Κ.Ε. να μην το υποτιμάτε, έχει τους δικούς του λόγους, αλλά δεν έπεται ότι επειδή είπε ότι καταψηφίζει αυτόν τον αισχρό Οργανισμό, τον οποίο θα φέρετε «καπέλο» στην πατρίδα μας και σε λίγο θα μας λέτε «ξέρετε, δεν φταίμε εμείς, φταίνε αυτοί, θυσιάζω, αυτοί κάνουν κουμάντο τώρα». Αυτό θα μας λέτε, κύριε Υπουργέ, και εδώ θα είμαστε και θα το δείτε, γιατί πώς είναι δυνατόν να πιστέψει κάποιος, όταν οι χώρες του Βίζεγκραντ από την αρχή, αλλά και τώρα, αλλά και χώρες της Βαλτικής, οι οποίες η μία μετά την άλλη ευρωπαϊκές χώρες αρχίζουν και λένε «εμείς δεν θέλουμε καταμερισμό».

Ακόμα περιμένουμε, κύριε Υπουργέ - και δεν έχω μπει ακόμα στο καθ’ ύλην αρμόδιο, αυτό εδώ το πράγμα, το οποίο θα το δούμε με τα άρθρα, θα δείτε τι πάτε να κάνετε - δεν μας έχετε πει ακόμα από αυτούς που αιτήθηκαν άσυλο και έχει εξεταστεί το άσυλό τους, οι οποίοι έχουν μείνει 79.000 από τις 120.000, πόσοι τελικά δικαιούνται άσυλο;

Πόσοι δεν δικαιούνται άσυλο και πρέπει να φύγουν για τις χώρες τους;

Πόσοι από αυτούς, οι οποίοι δεν δικαιούνται άσυλο έρχονται από τα νησιά και σωστά αποσυμφορίζονται τα νησιά προς την ηπειρωτική Ελλάδα;

Είναι λάθος που έρχονται στην ηπειρωτική Ελλάδα.

Την περασμένη Κυριακή, ήμουν στη Μαλακάσα και θα το πω με λύπη, δεν λέω για τον ΣΥΡΙΖΑ και το Κ.Κ.Ε. ή το ΚΙΝΑΛ, έχουν την ιδεοληψία τους, λέω για τη Νέα Δημοκρατία, τους ψευτοπατριώτες, τελικά, έχετε καταντήσει χειρότεροι από συριζαίους, λέτε πολλά ψέματα.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Θα σας παρακαλούσα, κύριε Μυλωνάκη, τέτοιοι χαρακτηρισμοί να αποφεύγονται από το βήμα. Όλοι είναι πατριώτες σε αυτή την αίθουσα. Δεν υπάρχουν πατριώτες και ψευτοπατριώτες.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης):** Τον πατριωτισμό τον βλέπουμε κάθε φορά που φωνάζουμε, κύριε Υπουργέ, και λέμε «έχει πρόβλημα η Μαλακάσα». Σε 514 κατοίκους, δύο δομές δίπλα-δίπλα. Προφανώς, δεν έχετε πάει στη Μαλακάσα να δείτε τι έχει γίνει η πλατεία του χωριού, οι παιδικές χαρές σπασμένες, τι γίνεται στο δάσος γύρω-γύρω και τι λένε οι κάτοικοι. Όταν μας κάλεσαν όλους τους βουλευτές της Ανατολικής Αττικής για να υποστηρίξουμε τους 514 κατοίκους έναντι 3.115 που είναι δίπλα, δεν ήρθε κανένας, λάμψανε οι βουλευτές η Νέας Δημοκρατία. Δεν είναι εδώ ο κ. Βορίδη να τον ρωτήσω, γιατί δεν ήρθε και γιατί δεν ήρθαν οι υπόλοιποι βουλευτές της Νέας Δημοκρατίας να στηρίξουν τους ανθρώπους;

Τι τους λέγατε προεκλογικά;

Τώρα μαθαίνω, σήμερα με πήραν τηλέφωνο, ότι τους είπατε ότι θα φτιάξετε κλειστή δομή. Να δω πότε θα γίνει και πώς θα γίνει η ελεγχόμενη κλειστή δομή.

Τι σημαίνει αυτό;

Έχει την κάρτα, κύριε Τσιγκρή, τη βάζει στην πύλη, βγαίνει έξω και γυρνάει το βράδυ και ξαναχτυπάει την κάρτα, αν γυρίσει. Διότι, τώρα, όπως ειπώθηκε εδώ και από τα κόμματα της Αντιπολίτευσης - οι πληροφορίες μας, τουλάχιστον, αυτές - έρχονται πάρα πολύ λαθρομετανάστες με χαρτάκια, τα οποία λένε ότι σε τρεις μήνες θα επιστρέψουν, υποχρεούνται να αφήσουν, να εγκαταλείψουν την Ελλάδα.

Ποιος θα εγκαταλείψει την Ελλάδα; Κανένας, φυσικά, και δεν τους βρίσκεται μετά, και γυρνάει και μεγαλώνει η δύναμη αυτού του «ΚΙΤ». Έχετε κάνει 32 ισλαμοκωμοπόλεις των 1.000 – 1.150 κάτοικων.

Και πού θα φτάσει αυτό; Τίποτα, όμως. Θα φέρουμε την EASO, εδώ πέρα, η οποία θα αναλάβει τα πάντα. Δηλαδή, τι θα κάνει; Μια ευρωπαϊκή βοήθεια, για να αποσυμφορήσουμε την Ελλάδα μας. Αυτό περνάτε στον κόσμο, κύριε Υπουργέ. Αυτό περνάτε στον κόσμο.

Τα μέσα μαζικής ενημέρωσης, τα οποία τα έχετε «μπουκώσει» με εκατομμύρια. Αντί να «μπουκώσετε» με εκατομμύρια τα κέντρα υγείας, τα νοσοκομεία, τις Ένοπλες Δυνάμεις, να πάρουμε εξοπλιστικά, να πέσει χρήμα. «Μπουκώνετε» τα μέσα μαζικής ενημέρωσης, για να παίζουν το παιχνίδι σας. Το παιχνίδι, το οποίο, σε λίγο καιρό, θα γυρίσει μπούμερανγκ. Εδώ θα είμαστε και θα το δείτε.

Θα δείτε τι έχει να γίνει σε έξι μήνες, οκτώ μήνες, ένα χρόνο. Θα ξεσηκωθούν όλοι οι κάτοικοι, από όλα τα χωριά, από όλες τις περιοχές που έχετε πάει τα ΚΥΤ αυτά, τα οποία, πλέον, γίνονται κωμοπόλεις ισχυρές. Αυτοί βγαίνουν έξω και κάνουν ότι θέλουν, τρομοκρατούν. Αφήστε που σκοτώνονται μεταξύ τους. Μαχαιρώνονται μπροστά στα παιδιά και στους αμέριμνους κατοίκους. Αυτό, όμως, δεν σας πειράζει.

Αυτά, τα οποία, κάθε φορά, λέμε εδώ, εσείς νομίζετε ότι τα λέμε επειδή είμαστε οι κακοί, επειδή δεν θέλουμε ανθρώπους αλλοδαπούς και τα λοιπά. Όχι, κάνετε λάθος. Αγαπάμε όλο τον κόσμο. Αλλά, πρωτίστως, αγαπάμε τους Έλληνες, τον ελληνικό λαό. Αυτοί μας έβαλαν μέσα στη Βουλή. Δεν μας έβαλε ο Αφγανός, ο Πακιστανός, ο Τανζανός. Δεν μας έβαλαν οι Αλγερινοί. Με συγχωρείτε. Εκτός εάν εσείς περιμένετε ψήφους από εκεί.

Προνόμια. Είπε και η κυρία Κομνηνάκα. Τα προνόμια, τα οποία παίρνουν είναι πάρα πολλά. Καταρχάς, κύριε Υπουργέ, η EASO είναι ένα κράτος εν κράτει.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του Κ.Κ.Ε.):** *(ομιλεί εκτός μικροφώνου)* Πότε το είπα αυτό;

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης-ΚΥΡΙΑΚΟΣ ΒΕΛΟΠΟΥΛΟΣ)** :Συγνώμη. Αν δεν το είπατε, ζητώ συγνώμη, κυρία Κομνηνάκα.

Λοιπόν, λέω το εξής: Τι είδους προνόμια είναι αυτά, τα οποία τους δίνετε; Διοικητική αυτοτέλεια, οικονομική αυτοτέλεια. Δεν μπορεί κανένας να μπει μέσα στο κτίριο. Θα έχουμε ένα κτίριο στην Αθήνα, ένα στη Μυτιλήνη. Έτσι, τουλάχιστον σε δύο σημεία, μέχρι στιγμής, έχουμε εδώ. Μπορεί, αύριο, να είναι στη Θεσσαλονίκη, δεν ξέρουμε. Και ξαφνικά, αυτοί οι άνθρωποι δεν υπόκεινται σε κανέναν έλεγχο από την ελληνική Κυβέρνηση. Σε κανέναν έλεγχο. Κανένας έλεγχος.

Από το 2015, κύριε Υπουργέ, που έχουμε το πρόβλημα το τεράστιο, μπορείτε να μας πείτε τι έχει προσφέρει αυτός ο οργανισμός στην Ελλάδα; Τι έχει προσφέρει;

Λέει ο κύριος Μαργαρίτης Σχοινάς -και πολύ σωστά- ότι πρέπει οπωσδήποτε να αποσυμφορηθεί η πατρίδα μας και ορισμένοι πρέπει να φύγουν από εδώ και να πάνε και σε άλλες χώρες. Ποια χώρα θα πάρει και ποιους; Καμία χώρα δεν θα πάρει κανέναν.

Άρα, λοιπόν, αυτοί που έχουν έρθει, θα μείνουν εδώ. Αυτοί που έρχονται, θα μείνουν εδώ και η ελληνική Κυβέρνηση θα λέει: «Δεν φταίμε εμείς. Την εποπτεία την έχει η EASO. Αυτή φταίει. Αυτοί οι κακοί ευρωπαίοι, οι οποίοι ήρθαν». Αλλά, δεν ήρθαν μόνοι τους. Με την υπογραφή της ελληνικής Κυβέρνησης ήρθαν.

Προσέξτε τώρα να δείτε, στο άρθρο 2. Κατ’ αρχάς, για τα γραφεία του Οργανισμού. Ένα κανονικό νομικό πρόσωπο, που θα μπορεί να έχει κινητή και ακίνητη περιουσία, σύμφωνα με το άρθρο 2 του παρόντος.

Αυτό εδώ, το άρθρο 3, προβλέπει ότι την προστασία του χώρου και των εγκαταστάσεων του Οργανισμού θα τον αναλάβουν οι ελληνικές αρχές. Απαγόρευση εισόδου και ελέγχου στα γραφεία του Οργανισμού. Για ποιο λόγο να απαγορεύεται; Και για ποιο λόγο ο Οργανισμός αυτός να δίνει λόγο μόνο στο Ευρωπαϊκό Κοινοβούλιο;

Παρακαλώ. Εάν δεν είναι κάτι έτσι, να το πούμε τώρα. Γιατί εγώ αυτά διαβάζω εδώ πέρα και τα οποία θα καταθέσω στα Πρακτικά. Δεν έχει αλλάξει. Κανένας Έλληνας υπάλληλος ή αξιωματούχος δεν έχει δικαίωμα να περάσει στα γραφεία και να κάνει έλεγχο.

Εάν, δε, υπολογίζετε ότι αυτό θα είναι ένα άβατο, εντάξει. Αν πιστεύετε ότι είναι μια πρεσβεία, αν πιστεύετε ότι είναι κάτι, το οποίο μπορεί να είναι ένας χώρος «κράτος εν κράτει», εντάξει.

 Υποβαθμίζετε την ελληνική κοινωνία και την ελληνική Δικαιοσύνη.

Το προσωπικό και τα στελέχη της EASO, όπως λένε και οι διατάξεις εδώ, είναι προκλητικές, υποβαθμίζουν τον Έλληνα και την Ελληνική Δικαιοσύνη και την κρατική υπόσταση, σύμφωνα με το άρθρο 6, παράγραφο 1.

Το άρθρο αυτό, λέει, «ο Οργανισμός απολαμβάνει το πλήρες απόρρητο των περιουσιακών στοιχείων, ακινήτων, αρχείων, επιχειρησιακών εγγράφων, ηλεκτρονικών υπολογιστών, αλληλογραφίας, τα πάντα». Όλα αυτά δεν θα υπόκεινται σε κανέναν έλεγχο. Σαν να λένε «ότι εμείς αδιαφορούμε για το Ελληνικό Δίκαιο και ότι προβλήματα έχουμε, θα τα λύνουμε σύμφωνα με το Αγγλικό Δίκαιο». Αυτό, υπερισχύει, για την EASO. Άρα, λοιπόν, ούτε η Εισαγγελία θα έχει λόγο, ούτε τίποτα.

Αφήστε δε ότι ό,τι πρόβλημα και να υπάρξει με αυτούς τους ανθρώπους της EASO», 500 άτομα θέλετε ή 1.000 αύριο ή 2.000 ανθρώπους, «ό,τι ζημιά και να γίνει, θα την πληρώνει το ελληνικό δημόσιο. Δηλαδή, και δεν θα κάνουμε έλεγχο και θα πληρώνει το ελληνικό δημόσιο ό,τι ζημιά και να γίνει από αυτούς». Εσείς, θα λέτε, «ότι δεν φταίμε εμείς, φταίει αυτός ο Οργανισμός ο κακός». Αστική ευθύνη, γιατί δεν ζητάτε ποτέ; Δηλαδή, άμα έχουμε ένα άσχημο αποτέλεσμα, γιατί η αστική ευθύνη να μην πάει στον Οργανισμό; Ούτε αυτό. Καλά, βέβαια, δεν το συζητάμε για ποινικές ευθύνες.

Εμείς θα περιμέναμε, κύριε Υπουργέ, και ολοκληρώνω με αυτό, ότι αυτό το οποίο θα κάνατε είναι μία πολιτική, η οποία για τον Έλληνα είναι μία, δηλαδή, να αποσυμφορηθούν τα νησιά του Ανατολικού Αιγαίου από τους λαθρομετανάστες. «Να πάνε σε ένα ή δύο ακατοίκητα νησιά και -σας το ξαναλέμε και τώρα- να είναι μαζεμένοι, γιατί θα χαθούν». Δεν θα τους βρίσκετε πότε. Να σταματήσει αυτή η ροή, προς την Ηπειρωτική Ελλάδα.

Σε λίγο, δεν θα μπορεί να περπατήσει άνθρωπος στην Αθήνα. Όπως πηγαίνετε, π.χ. στην Ομόνοια, σε μία ωραιότατη πλατεία Ομονοίας και να πάμε το βράδυ, να δείτε, αν υπάρχει κανένας Έλληνας. Υπάρχει κανένα ελληνόπουλο; Όχι.

 Αυτή την Κύρωση, αυτό τον νόμο που φέρατε, νομίζω ότι δεν έπρεπε να το έχετε φέρει, διότι είναι η καταστροφή της χώρας μας. Όλοι θα παραμείνουν εδώ, δεν θα φύγει κανένας «λαθρομετανάστης» από την Ελλάδα, δεν θα βοηθήσει καθόλου η EASO για να πάνε και να παραμεριστούν σε όλες τις χώρες της Ευρώπης, γιατί αυτές κλείσανε τις πόρτες. Επίσης, «δεν έχετε και λόγο, σε λίγο καιρό να μιλάτε». «Θα σας λένε, εμείς κάνουμε κουμάντο, εμείς κάνουμε κουμάντο».

Τελειώνοντας, θα ήθελα να πω ότι κάθε φορά που μιλάμε σαν Ελληνική Λύση, λέμε πράγματα τα οποία γίνονται. Κύριε Υπουργέ, επειδή είσαστε γνώστης του Υπουργού Εξωτερικών, καλά, θα σας πω το εξής. Είδατε τι έγινε χθες; Μόλις χθες, με την υπογραφή αυτής της περίεργης Συμφωνίας Ελλάδας – Ιταλίας, που πανηγυρίζουν όλοι και, πρωτίστως, πανηγυρίζετε εσείς και τα μέσα μαζικής ενημέρωσης, τα δικά σας μέσα. Βγήκε ο Τσαβούσογλου σήμερα, ο Υπουργός Εξωτερικών της Τουρκίας και είπε ότι εμείς χαρήκαμε με αυτή τη Συμφωνία. Ξέρετε πολύ καλά για την εξωτερική πολιτική ότι οι Τούρκοι και το βαθύ κράτος της Τουρκίας ποτέ δε λέει «λόγια του αέρα», ασχέτως αν η Ελληνική Κυβέρνηση έσπευσε να πει ότι είναι πολύ καλό, τώρα που χαρήκατε εσείς οι Τούρκοι, για τη Συμφωνία. «Όχι, γιατί η μειωμένη επήρεια στις διαπόντιες νήσους και στις Στροφάδες, θα έχει αποτέλεσμα στο ψευτό-τουρκολιβυκό Σύμφωνο» και σε λίγο, «το σύμπλεγμα της Μεγίστης, κύριε Υπουργέ, τα 14 νησιά, το Καστελόριζο, η Ρω, η Στρογγύλη και τα λοιπά, θα φύγουνε από το χάρτη πραγματικά τότε, με αυτά που κάνετε». Και θα δείτε, «το τουρκικό κομμάτι να κατεβαίνει εκεί» και θα λέμε, «πω πω τι κάνανε οι Τούρκοι»

Όχι, γιατί παίρνουνε προνόμια, παράγουν αποτελέσματα όλα αυτά.

Να πω κάτι και κλείνω με αυτό. Λυπούμαι ότι με τις πλάτες τις δικές σας και την ανοχή τη δική σας, ο ΣΥ.ΡΙΖ.Α. έκανε αυτήν την κατάπτυστη συμφωνία των Πρεσπών που εσείς σήμερα την τιμάτε και πανηγύριζε γι’ αυτήν και με τις πλάτες του ΣΥ.ΡΙΖ.Α. κάνετε τα καινούργια εθνικά εγκλήματα εσείς, κύριε Υπουργέ. Γι’ αυτό, σας είπα από την αρχή, ότι είσαστε μαζί, συνεταιράκια. Νομίζω ότι πρέπει να δώσετε και τα χέρια από τώρα και εσείς, όπου να’ ναι, θα έρθετε σε μία συμφωνία για να κυβερνήσετε μαζί. Για να καταλάβει ο Έλληνας πόσο λάθος κάνει όταν ψηφίζει Νέα Δημοκρατία και ΣΥ.ΡΙΖ.Α. Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Να υπενθυμίσω ότι μιλούμε για την Επιτροπή Δημόσιας Διοίκησης, για το σχέδιο νόμου του Υπουργείου Μετανάστευσης και Ασύλου. Η συζήτηση για το ζήτημα με το οποίο κλείσατε θα γίνει στην Επιτροπή Εξωτερικών και Άμυνας, όπου υπάρχει λεπτομερής ενημέρωση από τον Υπουργό Εξωτερικών, τον κ. Δένδια, την επόμενη εβδομάδα.

Ολοκληρώνουμε τις τοποθετήσεις των Εισηγητών και των Ειδικών Αγορητών των κομμάτων, με την Ειδική Αγορήτρια του ΜέΡΑ 25, την κυρία Φωτεινή Μπακαδήμα. Έχουν ζητήσει τον λόγο, κύριε Υπουργέ, δύο συνάδελφοι βουλευτές. Οπότε, νομίζω, ας ακούσουμε και τους συναδέλφους και απαντάτε συνολικά για να ολοκληρωθεί συνεδρίαση.

Κυρία Μπακαδήμα, έχετε τον λόγο για 12 λεπτά.

 **ΦΩΤΕΙΝΗ ΜΠΑΚΑΔΗΜΑ (Ειδική Αγορήτρια του ΜέΡΑ 25):** Κύριε Υπουργέ, κυρίες και κύριοι συνάδελφοι, κύρωση συμφωνίας για τη λειτουργία του επιχειρησιακού γραφείου της Ευρωπαϊκής Υπηρεσίας Υποστήριξης για το άσυλο στην Ελλάδα. Αξίζει να υπενθυμίσουμε και να επισημάνουμε πως η εν λόγω υπηρεσία αποτελεί το εκτελεστικό όργανο των πολιτικών της Ευρωπαϊκής Ένωσης για το προσφυγικό, υποκαθιστώντας πλήρως πλέον την Υπηρεσία Ασύλου. Αποτελεί μία υπηρεσία, πραγματικά, κράτος εν κράτη που έχει στόχο· όχι τη συνδρομή των κατατρεγμένων που φτάνουν στα σύνορα της Ευρώπης, αλλά της δικαίωσης των πολιτικών μισανθρωπικών στις πλείστες των περιπτώσεων που εφαρμόζει η Ευρωπαϊκή Ένωση στο θέμα. Χαρακτηριστικότερο παράδειγμα ποιο θα μπορούσε να είναι άλλο από την εμπλοκή της Ελλάδος στην κατάπτυστη συμφωνία Ε.Ε. – Τουρκίας. Η EASO, ούτε λίγο ούτε πολύ, απέκρυψε έκθεση που κατέρριπτε το μύθο της Τουρκίας ως ασφαλούς τρίτης χώρας. Μύθος που αποτελεί, όπως όλοι γνωρίζουμε, το θεμέλιο λίθο της κοινής δήλωσης Ε.Ε - Τουρκίας.

Όπως ανέφεραν δημοσιεύματα του 2016, η EASO αποφάσισε σε υψηλότατο επίπεδο να μην δημοσιεύσει αναφορά πριν από τον Ιούλιο του 2016 στην Τουρκία, όπου η απόπειρα πραξικοπήματος οδηγεί σε συρρίκνωση των εγγυήσεων του κράτους δικαίου. Επίσης, στα πρακτικά συνομιλίας στελεχών της EASO από το τμήμα ανάλυσης και τεκμηρίωσης της υπηρεσίας που διενεργούν συνεντεύξεις στο πλαίσιο της έρευνας με οργάνωση στην Τουρκία, υπάρχει συναίνεση για χρήση τμημάτων μόνο της συνέντευξης και μερικών στοιχείων από τον συνεντευξιαζόμενο.

Αδιαμφισβήτητα, η Ευρωπαϊκή Υπηρεσία Ασύλου που πληρώνεται από τους φόρους των Ευρωπαίων πολιτών, στάθηκε κατώτερη των περιστάσεων επιλέγοντας να αποκρύψει κρίσιμες πληροφορίες για την κατάσταση στην Τουρκία την περίοδο πριν από την υπογραφή του συμφώνου. Όμως δεν είναι μόνο αυτό. Αν δούμε λίγο αναλυτικότερα τη συμφωνία, θα δούμε πως η επιχειρησιακή παρουσία της υπηρεσίας στην Ελλάδα, το 2019 απαριθμούσε περίπου 500 εργαζόμενους σε 36 σημεία της χώρας και αναμένεται να διπλασιαστεί μέσα στο 2020. Άρα, μιλάμε για 1.000 άτομα σχεδόν προσωπικό, σε μία δομή πραγματικά κράτος εν κράτη, ενώ παραμένει ακόμη ασαφές τι θα γίνει με τους 17 συμβασιούχους της Υπηρεσίας Ασύλου των οποίων τις συμβάσεις επιλέξατε να μην ανανεώσετε επικαλούμενος κύριε Υπουργέ, νομικά κωλύματα. Τουλάχιστον χθες, όπως ενημερωθήκαμε, παραδώσατε κάποια από τα ζητούμενα, με εισαγγελικές παραγγελίες, έγγραφα στους απολυμένους.

Στο σημείο αυτό, να θυμίσω πως η αιτιολογία πως περί διαδοχικότητας συμβάσεων που επικαλεστήκατε, - όχι εσείς κ. Κουμουτσάκο, ο κ. Μηταράκης στη χθεσινή συζήτηση, αλλά θεωρώ, ότι είστε ενήμερος - προσωρινής διαταγής δύο εκατομμυρίων των απολυμένων που είχαν επιτύχει στην ανακοίνωση ΣΟΧ 2/2019 της Υπηρεσίας Ασύλου μέσω ΑΣΕΠ και οι οποίες δεν έχουν επαναπροσληφθεί, παρότι έχει δημοσιευθεί υπουργική απόφαση περί πρόσληψής τους. Στην περίπτωση αυτή, δεν ευσταθεί καθώς σε όλες τις προκηρύξεις ελέγχεται αν συντρέχουν κωλύματα διορισμού και ενώ δεν έχουν ανακληθεί τα αποτελέσματα της ΣΟΧ 2/2019, αλλά ούτε και η υπουργική απόφαση πρόσληψης.

Για να επιστρέψω στο νομοσχέδιο που συζητάμε σήμερα, σε ό,τι αφορά το προσωπικό της EASO, μπορεί να απαρτίζεται από εμπειρογνώμονες των κρατών μελών, των συνδεδεμένων χωρών, μέλη διοικητικού προσωπικού, αποσπασμένους και συμβασιούχους εμπειρογνώμονες. Φυσικά αυτό το προσωπικό θα απολαμβάνει πολλά οφέλη από τη θέση του, καθώς απαλλάσσεται από κάθε μορφή άμεσων φόρων και δασμών, από εθνικούς φόρους, από ΦΠΑ για την αγορά ειδών οικοσκευής, ΦΠΑ και τέλη ταξινόμησης για ένα όχημα ανά μέλος. Αντίστοιχες απαλλαγές φυσικά προβλέπονται και για το ίδιο το επιχειρησιακό γραφείο της EASO.

 Από όλες αυτές τις ευεργετικές για εκείνους προβλέψεις, χαμένο θα βγει τελικά το ελληνικό κράτος και φυσικά ο ελληνικός λαός, που θα κληθεί να καλύψει τελικά τις απώλειες.

Αν δούμε, κυρίες και κύριοι συνάδελφοι, την Έκθεση του Γενικού Λογιστηρίου, που συνοδεύει το υπό συζήτηση νομοθέτημα, βλέπουμε πως κάνει αναφορά σε αρκετά οικονομικά αποτελέσματα. Επί του κρατικού προϋπολογισμού, δαπάνη για την αντιμετώπιση των εξόδων προστασίας του χώρου γύρω γύρω από τις εγκαταστάσεις του γραφείου. Ενδεχόμενη δαπάνη από την κάλυψη δικαστικών εξόδων σε περίπτωση προσφυγής στο ΕΔΑ. Απώλεια δημοσίων εσόδων από την παροχή φορολογικών και δασμολογικών απαλλαγών στο γραφείο και στα μέλη του προσωπικού του και τη δωρεάν παροχή θεωρήσεων εισόδου και οποιωνδήποτε άλλων αδειών διαμονής. Επί των προϋπολογισμών των φορέων κοινωνικής ασφάλισης: Απώλεια εσόδων λόγω της απαλλαγής από την υποχρέωση καταβολής εργοδοτικών εισφορών.

Μιας και μιλάμε για προσωπικό πλέον των χιλίων ατόμων σε γραφεία σε Ελλάδα και Λέσβο και μιας και μιλάμε για μία χώρα, την Ελλάδα, που οι εργαζόμενοί της δουλεύουν με μισθούς πείνας, εκ περιτροπής εργασία πλέον, λόγω του κορωνοϊού και δεν απολαμβάνουν κανένα από αυτά τα ωφελήματα, που προβλέπετε και προνοείτε να θεσμοθετήσετε για το προσωπικό της EASO, θα θέλαμε, κύριε Υπουργέ, να μάθουμε να έχουμε μία εκτίμηση, τουλάχιστον, από εσάς, για το πόσο θα είναι τελικά αυτό το κόστος, καθώς, δεν υπάρχει καμία τέτοια σχετική αναφορά ούτε στην Έκθεση ούτε στην Ειδική Έκθεση.

Κυρίες και κύριοι συνάδελφοι, ως ΜέΡΑ 25 απαιτούμε, έστω και τώρα, παρότι ξέρουμε ότι είναι αργά, αλλά έστω και τώρα την τελευταία στιγμή, να επανεξετάσει η κυβέρνηση το πλαίσιο συνεργασίας της με την, κατά τα φαινόμενα, μεροληπτική EASO στην εξέταση των αιτήσεων διεθνούς προστασίας στα νησιά του Ανατολικού Αιγαίου και όχι μόνο, στην κατεύθυνση της αντικατάστασης των υπαλλήλων της από Έλληνες μόνιμους δημοσίους υπαλλήλους της υπηρεσίας ασύλου, καθώς, έχει υπονομευθεί ανεπανόρθωτα το αμερόληπτο και δίκαιο της διαδικασίας διεθνούς προστασίας στην Ελλάδα και να διαταχθεί ανεξάρτητη ευρωπαϊκή έρευνα, για τους λόγους απόκρυψης της αναφοράς της EASO το 2016 για την Tουρκία, καθώς και για τους υπευθύνους που έδωσαν τις σχετικές εντολές απόκρυψης της έκθεσης.

Ως ΜέΡΑ25, αρνούμαστε να συναινέσουμε στην κύρωση μιας τέτοιας Σύμβασης με μία υπηρεσία που θα έρθει να εξυπηρετήσει τη μισανθρωπική διαχείριση του προσφυγικού, την οποία έχει επιλέξει να ακολουθήσει η κυβέρνηση, καθώς, μολονότι αν δούμε τη συμφωνία με μια πρώτη ματιά μοιάζει απλώς τεχνική, στην πραγματικότητα είναι εξ ολοκλήρου πολιτική. Είναι άρρηκτα συνδεδεμένη με τη θέση που έχει επιλέξει για την Ελλάδα η κυβερνώσα παράταξη, τη θέση του δεσμοφύλακα και όχι του συνοριοφύλακα της Ευρωπαϊκής Ένωσης.

Μια πολιτική που έχει παγιδεύσει δεκάδες χιλιάδες ανθρώπους σε δομές φυλακές με ελλιπή πρόσβαση σε αναγκαίες υπηρεσίες φροντίδας και υγείας. Μια πολιτική, που έρχεται τώρα, με τη δημιουργία των νέων κλειστών δομών, που ήδη ανακοινώθηκαν στα νησιά μας, να επιδεινώσει την κατάσταση για τους ήδη ταλαιπωρημένους νησιώτες, αφού δεν βλέπουμε καμία ουσιαστική προσπάθεια αποσυμφόρησης παρά μόνο επικοινωνιακά ευφυολογήματα. Πολιτική που έχει αποτυπωθεί πλήρως στις επιλογές της Νέας Δημοκρατίας για τις θέσεις διοικητών των δομών φιλοξενίας. Διοικητές που έχουν κάνει ακροδεξιές τοποθετήσεις στο παρελθόν ,έχουν λάβει μέρος σε εθνικιστικές συγκεντρώσεις κατά των δομών, άλλοι που είναι απόστρατοι Στρατού ή της Ελληνικής Αστυνομίας, άρα δεν έχουν καμία σχετική κατάρτιση.

Στη συντριπτική τους πλειοψηφία οι διοικητές που έχει επιλέξει η Νέα Δημοκρατία, ακόμη και αν δεν εμπίπτουν σ’ αυτές τις κατηγορίες που ανέφερα, το μόνο που έχουν να επιδείξουν ως κριτήριο επιλογής είναι η κομματική τους σχέση, είτε σαν πολιτευτές, είτε σαν μέλη, είτε σαν στελέχη, είτε σαν συνεργάτες πρώην υπουργών της Νέας Δημοκρατίας.

Κυρίες και κύριοι συνάδελφοι, εμείς αρνούμαστε να γίνουμε συνένοχοί σας στην προσπάθεια αυτή, γι’ αυτό και θα καταψηφίσουμε επί της αρχής στην παρούσα Συμφωνία.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Μπούγας.

**ΙΩΑΝΝΗΣ ΜΠΟΥΓΑΣ:** Άκουσα και τους Εισηγητές και τους Ειδικούς Αγορητές να αναφέρονται στο τεράστιο πρόβλημα που προκαλούν οι μεταναστευτικές ροές, τόσο στη χώρα μας, όσο και στην Ευρωπαϊκή Ένωση. Πλην, όμως, δεν έγινε λόγος, κύριε Πρόεδρε, δεν έγινε αναφορά, στα αίτια που προκαλούν αυτές τις μεταναστευτικές ροές. Και χωρίς να θέλω να αναφερθώ επί μακρόν στα αίτια, θέλω, απλώς, να υπενθυμίσω, ότι οι μετανάστες και οι πρόσφυγες από την Συρία, έρχονται επειδή εκεί γίνεται πόλεμος, υπάρχει σύρραξη πολεμική. Η Τουρκία, αν δεν κάνω λάθος, είναι μια χώρα, η οποία εμπλέκεται στην πολεμική σύρραξη στην Συρία. Εξ αυτού, λοιπόν, του λόγου, υπέχει αυξημένες ευθύνες και υποχρεώσεις έναντι των προσώπων εκείνων, που η ίδια με την πολιτική της, καθιστά πρόσφυγες.

Κυρίες και κύριοι συνάδελφοι, σε ένα τεταμένο κλίμα κρίσης σαν αυτό που βιώνουμε σήμερα, η χώρα μας, νομίζω ότι θα πρέπει να θέσει και να προσδιορίσει εκ νέου τα δικαιώματα και τις υποχρεώσεις της, τόσο με την Ευρωπαϊκή Ένωση, όσο και με την Τουρκία.

 Η Ελλάς πρέπει, είναι υποχρεωμένη, να παρέχει δομές φιλοξενίας και καθεστώς ταχείας διεκπεραίωσης των αιτήσεων ασύλου. Η Ευρωπαϊκή Ένωση από την άλλη πλευρά, οφείλει να αναγνωρίσει και μάλιστα, να αναγνωρίσει εμπράκτως, την υποχρέωσή της να επιτηρεί τα ελληνικά σύνορα ως ευρωπαϊκά σύνορα και να αναλάβει την υποχρέωση κατανομής των προσφύγων, ανάλογα με τον πληθυσμό των κρατών- μελών της.

Η Τουρκία, επίσης, επιβάλλεται, όχι μόνο να τηρήσει τους κανόνες επανυποδοχής, αλλά και να χρησιμοποιήσει τις σημαντικές επιδοτήσεις που έχουν προβλεφθεί στη Συμφωνία της με την Ευρωπαϊκή Ένωση, για τη δημιουργία κέντρων υποδοχής επί τουρκικού εδάφους. Και κυρίως, κύριε Πρόεδρε, στα κέντρα αυτά να παραμένουν όσοι δεν παίρνουν καθεστώς πρόσφυγα. Δεν υπάρχει λόγος να μετακινούνται από τουρκικό έδαφος οι άνθρωποι εκείνοι, που όταν εξετάζεται η δυνατότητα χορήγησης καθεστώτος πρόσφυγα, να μετακινούνται προς χώρες της Ευρωπαϊκής Ένωσης, εφόσον δεν δικαιούνται τέτοιο καθεστώς.

Επίσης, δεδομένου ότι η Συνθήκη Δουβλίνο 2 έχει, κατά κοινή ομολογία, αποτύχει, απαιτείται ένα νέο λειτουργικό κεντρικό σύστημα παραλαβής και εξέτασης των αιτήσεων ασύλου, εντός της Ευρωπαϊκής Ένωσης, καθώς και κατανομής των προσφύγων στα κράτη- μέλη.

Πρέπει, επίσης, να εξεταστεί το ενδεχόμενο κατάργησης της πρώτης χώρας εισόδου να ελέγχει κάθε αίτηση ασύλου, κάτι που συνεπάγεται υψηλό κόστος, αλλά και αβέβαιο αποτέλεσμα.

Η ευρωπαϊκή δύναμη Frontex, μπορεί, επίσης, να πραγματοποιεί περιπολίες και στα τουρκικά χωρικά ύδατα, έτσι ώστε, να εμποδίζει αποτελεσματικά τις βάρκες των διακινητών, να αναχωρούν από τα παράλια, με τελικό προορισμό τα ελληνικά νησιά.

Τέλος, σε περίπτωση που αντιμετωπίσουμε μια νέα κατάσταση αιφνίδιας εισροής υπηκόων τρίτων χωρών, σαν αυτή που αντιμετωπίσαμε πρόσφατα στον Έβρο, θα πρέπει να ζητήσουμε την ενεργοποίηση του άρθρου 78 παράγραφος 3 της Συνθήκης της Λισσαβόνας, με τις δυνατότητες που παρέχονται από την εξαιρετική, σε εισαγωγικά, αυτή διάταξη.

Κύριε Πρόεδρε, τα πρόσφατα γεγονότα με τον επιτυχή και αποτελεσματικό χειρισμό τους από την Ελληνική Κυβέρνηση, μπορεί να είναι η απαρχή μιας νέας διαχείρισης των μεταναστευτικών ροών στην Ευρωπαϊκή Ένωση. Νομίζω, ότι η χώρα μας έχει κομβικό ρόλο στη νέα πολιτική διαχείρισης των προσφυγικών και μεταναστευτικών ροών.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Ψυχογιός.

**ΓΕΩΡΓΙΟΣ ΨΥΧΟΓΙΟΣ:** Θα μου επιτρέψετε, πριν μπω στην ουσία του νομοσχεδίου, να κάνω δύο αναφορές, τις οποίες θεωρώ κρίσιμο να ακουστούν και από το Βήμα της Βουλής.

Η μία ήταν για τη χθεσινή «μαύρη» επέτειο του Διστόμου και τη ναζιστική θηριωδία, την οποία δεν πρέπει ποτέ να ξεχάσουμε, απέναντι σε 218 κατοίκους της περιοχής, μεταξύ των οποίων και πολλά παιδιά και τον φόρο αίματος, μέσα στην εθνική αντίσταση του ελληνικού λαού. Πρέπει καθημερινά να συντρίβουμε κάθε μικρό και μεγάλο φασισμό, να καταπολεμούμε τις αιτίες και τις κοινωνικές ανισότητες που τον γεννούν και, βέβαια, να αξιοποιήσουμε και το πόρισμα της Βουλής για τις Γερμανικές Αποζημιώσεις και Επανορθώσεις απέναντι στους υπαίτιους.

Το δεύτερο έχει να κάνει με τη σημερινή μέρα και την επαναλειτουργία της ΕΡΤ. Το 2015, όπου η Δημόσια Τηλεόραση επανήλθε στην επικαιρότητα και στις ζωές μας, μετά το 2013 όταν η τρικομματική, τότε, κυβέρνηση έριξε το «μαύρο» σε μια νύχτα. Και, βέβαια, και σήμερα, επιδιώκει να ρίξει το «μαύρο» με έναν άλλο τρόπο στις θέσεις της αντιπολίτευσης συνολικά, τόσο σε ό,τι έχει να κάνει με το προσφυγικό όσο και στα υπόλοιπα ζητήματα μέσα από τη χειραγώγηση των κεντρικών ΜΜΕ.

Και θέλω να συνδέσω αυτή μου την αναφορά με το νομοσχέδιο λέγοντας ότι δεν είναι δυνατόν να μην υπάρχουν αναφορές για όλη αυτή τη διαδικασία των εξώσεων αναγνωρισμένων προσφύγων, οι οποίοι βρίσκονται χωρίς σχέδιο στον δρόμο, στις πλατείες ή κάτω από τις γέφυρες ή για την κατάσταση που επικρατεί στα νησιά, με την ανεπαρκέστατη αποσυμφόρηση που έχει κάνει κυβέρνηση, ή για τις απευθείας αναθέσεις εκατομμυρίων από μετακλητούς υπαλλήλους των τεχνικών υπηρεσιών ή, ακόμα περισσότερο, για αυτήν την εικόνα στην Υπηρεσία Ασύλου της Κατεχάκη, όπου δεν είχαν ληφθεί τα στοιχειώδη μέτρα ούτε είχαν παραταθεί τα Δελτία Ασύλου όπως έπρεπε να κάνει η κυβέρνηση νωρίτερα για να το αποφύγει.

Συνεχίζω, λοιπόν στο νομοσχέδιο και λέω ότι η ευρωπαϊκή υπηρεσία υποστήριξης για το άσυλο, που και επί των ημερών μας λειτούργησε, μπορεί να συμβάλει στη διεκπεραίωση υποθέσεων ασύλου, όχι στην ουσία τους, στην προετοιμασία των φακέλων, στη συγκέντρωση αναφορών από το διεθνές πλαίσιο και να βοηθήσει τους αρμόδιους υπαλλήλους, που έχουν τεράστια εμπειρία από την υπηρεσία ασύλου, να καταλήξουν σε αποφάσεις και όχι να έχει αποφασιστικό ρόλο.

Αυτό, βέβαια, για να γίνει χρειάζεται ακόμα μεγαλύτερη ενίσχυση η Υπηρεσία Ασύλου με μόνιμες προσλήψεις και, βέβαια, σε καμία περίπτωση, αυτό που είδαμε με τους 17 έμπειρους και αξιόλογους υπαλλήλους της Υπηρεσίας Ασύλου, οι οποίοι, κατά απαράδεκτο και αδιανόητο τρόπο, έχουν απομακρυνθεί από την υπηρεσία τους και πρέπει άμεσα να επανέλθουν.

Όμως, εδώ, υπάρχει και μια πολιτική αντίφαση, όπως είπε και Εισηγήτριά μας, διότι όταν στους ν. 4636/2019 και ν. 4686/2020 νομοθετεί η κυβέρνηση απέναντι σε Ευρωπαϊκές Οδηγίες, σε Ευρωπαϊκό Δίκαιο και Χάρτη Θεμελιωδών Δικαιωμάτων και αυτό έχει πολλές και διάφορες διατάξεις και μορφές με την οποία υλοποιείται, απορεί κανείς πώς μια ευρωπαϊκή υπηρεσία θα μπορέσει να εφαρμόσει νόμους, διατάξεις και ρυθμίσεις οι οποίες καταστρατηγούν και αυτό το ελάχιστο διεθνές και ευρωπαϊκό δίκαιο.

Όταν μιλάμε για τη διοικητική κράτηση έως 36 μήνες ακόμα και για ευάλωτες ομάδες ή και για ασυνόδευτα ανήλικα μέσα σε κρατητήρια ή σε ΠΡΟΚΕΚΑ , όταν πάμε στην περικοπή των αδειών διαμονής για ανθρωπιστικούς λόγους ακόμα και για ΑμεΑ, με το τελευταίο νομοσχέδιο, όταν πάμε σε μαζικές απορρίψεις αιτημάτων ασύλου με τις απαγορευτικές συντμήσεις στις προθεσμίες για την πρόσβαση στον πρώτο και τον δεύτερο βαθμό, αλλά και για συμμόρφωση σε συνθήκες απαράδεκτες που δεν εξασφαλίζουν τα στοιχειώδη που μπορεί να οδηγήσει σε απόρριψη της ουσίας του αιτήματος, αλλά και σε απελάσεις ασυνόδευτων ανηλίκων άνω των 15 ετών μετά τον παράνομο και αντιπαιδαγωγικό διαχωρισμό που κάνατε σε ασφαλείς τρίτες χώρες, όπως τις ορίζετε και για τους ενήλικους και χωρίς να κρίνεται εξατομικευμένα η υπόθεση, καταλαβαίνετε ότι είναι μια θεμελιώδης και κεφαλαιώδης αντίφαση.

Κλείνω, αναφερόμενος στη ρήτρα εξαίρεσης από το διεθνές και ευρωπαϊκό δίκαιο, που και η Εισηγήτρια μας επισήμανε, ένα αίτημα που υπέβαλε η χώρα και το οποίο νομίζω ότι πρέπει, κ. Κουμουτσάκο, να αποσύρετε, δεν μας περιποιεί τιμή! Η χώρα δεν εφαρμόζει το διεθνές και ευρωπαϊκό δίκαιο α λα καρτ, ούτε είναι επιλογή της. Είναι υποχρέωσή της, είναι ισχυρό διαπραγματευτικό όπλο και στις δυσκολίες που έχουμε με την Τουρκία, προφανώς λέμε «ναι» στη φύλαξη των συνόρων χωρίς εκπτώσεις, βέβαια, στο διεθνές δίκαιο δεν είναι υποσημείωση, όπως σας άκουσα μια ημέρα να λέτε στην τηλεόραση, στο διεθνές δίκαιο και, βέβαια, καταγγέλλουμε την Τουρκία για τις παραβιάσεις δικαιωμάτων και στο έδαφός της, το έχουμε κάνει σε πολλούς διεθνείς οργανισμούς, στο Συμβούλιο της Ευρώπης και όπου αλλού μας δόθηκε η δυνατότητα και λέμε ότι θα πρέπει η αλληλεγγύη της Ευρώπης όχι να ζητηθεί στην εξαίρεση από τις βασικές προϋποθέσεις του διεθνούς δικαίου, όπως έκαναν άλλες χώρες, οι οποίες δημιούργησαν πρόβλημα και στην Ελλάδα χωρίς να πάρουν κανέναν πρόσφυγα, αλλά στις κοινές πολιτικές για το άσυλο, στις κοινές πολιτικές για την καταπολέμηση των αιτιών, στη συμβολή στην Τουρκία για επανεγκατάσταση απευθείας σε ευρωπαϊκό έδαφος και σε άλλου είδους παρεμβάσεις για την αντικατάσταση του «Δουβλίνο 2».

Αυτές νομίζω ότι είναι οι παρατηρήσεις κατ’ αρχάς, κύριε Πρόεδρε, και σας ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Θα δώσω τον λόγο στον Υπουργό Μετανάστευσης και Ασύλου, κ. Γεώργιο Κουμουτσάκο. Κύριε Υπουργέ, μοιραία, η συζήτηση δεν περιορίστηκε μόνο στο σχέδιο νόμου που εισηγείσθε σήμερα. Με την ένταση του προβλήματος και το ενδιαφέρον που υπάρχει στην ελληνική κοινωνία, φυσικό ήταν να γίνει μια γενικευμένη, ουσιαστικά, συζήτηση για το μεταναστευτικό - προσφυγικό πρόβλημα.

Τον λόγο έχει ο κ. Κουμουτσάκος.

**ΓΕΩΡΓΙΟΣ ΚΟΥΜΟΥΤΣΑΚΟΣ (Αναπληρωτής Υπουργός Μετανάστευσης και Ασύλου)**: Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η Επιτροπή συζητά σήμερα ένα νομοσχέδιο που αφορά την κύρωση μιας κλασικής συμφωνίας καθεστώτος έδρας ενός διεθνούς οργάνου, ενός διεθνούς οργανισμού στη χώρα μας. Τίποτα περίεργο, σκοτεινό ή σατανικό δεν κρύβεται πίσω απ’ αυτό, όπως άκουσα μια μερίδα της Βουλής να λέει. Για να τελειώνουμε μ’ αυτές τις συνεχείς απόπειρες παραμόρφωσης μιας πραγματικότητας.

Αντίστοιχη συμφωνία έδρας φιλοξενούσας χώρας με το EASO έχει υπογράψει και κυρώσει η Κύπρος, δηλαδή, Ελλάδα και Κύπρος, δύο κράτη - μέλη της Ευρωπαϊκής Ένωσης που δέχονται μεγάλη μεταναστευτική πίεση, ακριβώς επειδή χρειάζονται την υποστήριξη και την τεχνογνωσία που παρέχει ο ευρωπαϊκός αυτός οργανισμός, προχώρησαν σε μία στενή συνεργασία μαζί του. Μια συνεργασία μ’ έναν διεθνή οργανισμό δεν αποκτά το πλήρες περιεχόμενό της και την πλήρη αποτελεσματικότητά της παρά μόνο εάν ρυθμίσει όλες τις νομικές εκκρεμότητες της παρουσίας αυτού του διεθνούς οργάνου, του διεθνούς οργανισμού στη χώρα στην οποία παρέχει επικουρική βοήθεια.

Πρέπει να πούμε ότι, από το 2011, η Ευρωπαϊκή Υπηρεσία Υποστήριξης Ασύλου έχει βοηθήσει, χωρίς, όπως τονίστηκε, να έχει αποφασιστικές αρμοδιότητες. Έχει βοηθήσει στην παροχή διερμηνείας κατά τη διάρκεια της εξέτασης των υποθέσεων αιτημάτων ασύλου, αλλά και πριν, έχει βοηθήσει στην προετοιμασία των φακέλων και κατά την εξέταση της υπόθεσης σε δεύτερο βαθμό, έχει δώσει και δίνει πληροφορίες για τις χώρες προέλευσης αυτών που φτάνουν στη χώρα μας, δηλαδή, έχει δώσει μια προστιθέμενη αξία στην προσπάθεια που καταβάλλει η Ελλάδα να διαχειριστεί το μεγάλο κύμα μεταναστών και προσφύγων που δέχεται λόγω της γεωπολιτικής της θέσης και των γεωπολιτικών εξελίξεων στην περιοχή στην οποία βρισκόμαστε.

Ακούστηκε ότι δίνουμε, μέσω αυτής της συμφωνίας, υπερβολικές ασυλίες.

Ακόμα μία παραμόρφωση της πραγματικότητας. Οι ασυλίες, που είναι σύμφυτες με την παρουσία και τη λειτουργία ενός διεθνούς οργανισμού σε ξένη χώρα, αφορούν μόνο το μόνιμο προσωπικό του ευρωπαϊκού οργανισμού, δηλαδή, αφορούν μόνο 25 άτομα. Με αυτή τη συμφωνία, για να πάμε και στην πολιτική και όχι μόνο την τεχνική διάσταση της συζήτησης, κλείνει μια εκκρεμότητα πολλών ετών και θα έλεγα ακατανόητη εκκρεμότητα πολλών ετών από τις προηγούμενες κυβερνήσεις, διότι αυτή η συμφωνία φιλοξενούσας χώρας και η κύρωσή της απελευθέρωσε αποφάσεις στην EASO για την ενίσχυση ακόμα περισσότερο της παρουσίας της στην Ελλάδα. Αύξησε το ποσόν που ξοδεύει για την Ελλάδα κατά 10 εκατομμύρια, φτάνοντας τα 45 εκατομμύρια ευρώ, που, ουσιαστικά, κοστίζει η παρουσία της στην Ελλάδα, και, βεβαίως, αύξησε, αμέσως μόλις προχωρήσαμε στη συμφωνία έδρας, από 500 σε χίλιους ανθρώπους που θα εργάζονται και θα παρέχουν αυτή την προστιθέμενη αξία τεχνογνωσίας και υποστήριξης.

Η συμφωνία, λοιπόν, αυτή ήρθε και απελευθέρωσε τη συνεργασία, ενίσχυσε την παρουσία, ενίσχυσε τη συνδρομή προς τη χώρα μας. Επομένως, ειλικρινά, δεν βλέπω ποιος, ποια πολιτική παράταξη θα μπορούσε, βασίμως και λογικά, να αρνηθεί κάτι το οποίο και είναι μια κλασική κύρωση συμφωνίας έδρας και οδηγεί στην ενισχυμένη συνεργασία και συνεισφορά του EASO προς τη χώρα μας. Μόνο ιδεοληπτικοί λόγοι και ιδεοληπτικά εμπόδια μπορούν να οδηγήσουν σε μία τέτοια ακατανόητη άρνηση ψήφισης του συγκεκριμένου νομοσχεδίου.

Ταυτόχρονα, είναι λογικό ότι ένα τέτοιο νομοσχέδιο πυροδοτεί μια ευρύτερη συζήτηση για το μεταναστευτικό. Θα συμφωνήσω απολύτως με τον εισηγητή του ΚΙΝΑΛ ότι είναι μία αφορμή για να κάνουμε, επιτέλους, και σε επίπεδο Ολομέλειας μια ευρεία συζήτηση για τη διεθνή πτυχή του μεταναστευτικού που είναι η κύρια πτυχή που θα πρέπει να μας απασχολεί ως χώρα, για να μπορέσουμε καλύτερα να διαχειριστούμε και να αντιμετωπίσουμε την πρόκληση του μεταναστευτικού.

Κύριε Πρόεδρε, θα παρακαλέσω η συζήτηση που πρόκειται να γίνει στην Ολομέλεια για την κύρωση να θεωρηθεί ως σε μια ευρεία συζήτηση για τη διεθνή πτυχή του μεταναστευτικού, με αφορμή αυτή την κύρωση. Το λέγω γιατί ξέρω ότι οι κυρώσεις συμφωνίας συνήθως είναι μια διαδικασία ταχεία. Νομίζω ότι θα πρέπει να αξιοποιήσουμε την ευκαιρία.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Θα το εισηγηθώ στον Πρόεδρο.

**ΓΕΩΡΓΙΟΣ ΚΟΥΜΟΥΤΣΑΚΟΣ (Αναπληρωτής Υπουργός Μετανάστευσης και Ασύλου):** Για να κάνουμε μια μεγάλη και ουσιαστική συζήτηση που, μέχρι τώρα, έχει λείψει όταν μιλάμε για το μεταναστευτικό και το προσφυγικό.

Όπως σας είπα, βεβαίως, υπάρχει μια τεχνική, διαδικαστική πτυχή του νομοσχεδίου που συζητάμε σήμερα, όμως, στην ουσία του, είναι εξόχως πολιτικό. Και είναι εξόχως πολιτικό, διότι δεν ρυθμίζει μόνο μία, όπως σας είπα, εκκρεμότητα του παρελθόντος, δεν βοηθάει μόνο στην καλύτερη και αποδοτικότερη συνεργασία και συνεισφορά του EASO στις προσπάθειες που καταβάλλει η Ελλάδα, αλλά, κυρίως, μέσα από αυτήν την κύρωση και την άρση της εκκρεμότητας, ενισχύεται το διεθνές κύρος της χώρας, η διεθνής της αξιοπιστία και, τελικά, η θέση της. Σας ενημερώνω επίσης ότι αντίστοιχη προετοιμασία για συμφωνία έδρας γίνεται ήδη και όσον αφορά την Ύπατη Αρμοστεία Προσφύγων του ΟΗΕ στην Ελλάδα, αλλά και για τον Διεθνή Οργανισμό Μετανάστευσης, προκειμένου να καταλήξουμε σε συμφωνία και μετά, βάσει των προβλεπόμενων διαδικασιών, θα κυρωθούν κάποια στιγμή από τη Βουλή των Ελλήνων.

Με το να ρυθμίζουμε τις σχέσεις μας με παρόντες στη χώρα διεθνείς οργανισμούς και διεθνή όργανα, επιβεβαιώνουμε ότι δεν είμαστε μια χώρα κλειστή στον εαυτό της, αλλά μια χώρα που ρυθμίζει τις διεθνείς της σχέσεις με τρόπο που να ενισχύει τη θέση της. Είναι ευτυχής η συγκυρία και ήταν επιδίωξη της Κυβέρνησης να έχουμε την κύρωση αυτής της Συμφωνίας πριν ξεκινήσει η διαπραγμάτευση για το Ευρωπαϊκό Σύμφωνο Μετανάστευσης και Ασύλου, ακριβώς γιατί έτσι ενισχύουμε τη διαπραγματευτική μας θέση και την αξιοπιστία μας ενόψει της μεγάλης και δύσκολης διαπραγμάτευσης που ουσιαστικά ξεκίνησε.

Ετέθη το θέμα του τι κάνει η Ελλάδα ενόψει αυτής της πραγματικά κρίσιμης και ζωτικής σημασίας για τη χώρα διαπραγμάτευσης για το νέο Σύμφωνο Ασύλου και Μετανάστευσης, τη νέα ευρωπαϊκή πολιτική μετανάστευσης ασύλου. Απορώ πώς συνάδελφοι οι οποίοι συνήθως παρακολουθούν με προσοχή αυτά τα ζητήματα, δεν έχουν παρακολουθήσει όλη τη δράση της χώρας τους τελευταίους μήνες, για να ενισχύσει τη θέση της και να έχει μια ουσιαστική συμβολή και επιρροή σε αυτήν την κουβέντα σε ευρωπαϊκό επίπεδο.

Θα τους βοηθήσω λίγο, υπενθυμίζοντας ότι πολύ νωρίς μετά την ανάληψη της διακυβέρνησης της χώρας από αυτήν την Κυβέρνηση, διαμορφώθηκε μία τριμερής συνεννόηση και συμμαχία των χωρών της ανατολικής Μεσογείου, δηλαδή της Βουλγαρίας, της Ελλάδας και της Κύπρου, προκειμένου να τραβήξει την προσοχή της Ευρώπης στα προβλήματα που αντιμετωπίζει αυτό το μεγάλο μέτωπο, το πιο ευάλωτο μέτωπο στις μεταναστευτικές ροές της ανατολικής Μεσογείου.

Ακολούθησαν συγκεκριμένες προτάσεις από την Ελλάδα για καίρια ζητήματα της ευρωπαϊκής μεταναστευτικής πολιτικής. Καταθέσαμε μια πρόταση ουσιαστική και πολυσέλιδη στην Ολομέλεια θα τα καταθέσω όλα αυτά τα έγγραφα, για το πώς θα είναι αποτελεσματικότερη η πολιτική επιστροφών σε τρίτες χώρες, με πολύ συγκεκριμένες προτάσεις. Κατατέθηκε επίσης από την Ελλάδα, προδραστικά, συγκεκριμένη πρόταση, όσον αφορά στην ανάγκη διαμόρφωσης ενός ευρωπαϊκού μηχανισμού, μιας ευρωπαϊκής πολιτικής, για την αποτελεσματική καταπολέμηση, την εκρίζωση των δικτύων των διακινητών, που είναι η «ραχοκοκαλιά» της παράνομης μετανάστευσης. Μια «ραχοκοκαλιά» που πρέπει να τη σπάσουμε, αλλά αυτό μπορούμε να το κάνουμε αποτελεσματικότερα σε ευρωπαϊκό επίπεδο.

Καταθέσαμε, επίσης, εγγράφως τη βασική μας φιλοσοφία για το πώς πρέπει να είναι το νέο αυτό Σύμφωνο Μετανάστευσης και Ασύλου, με αναλυτική επιστολή προς την κυρία Γιόχανσον τον περασμένο Ιανουάριο. Αλλά δεν μείναμε μόνο σε αυτά. Διαμορφώθηκε μια συμμαχία με κόπο και δουλειά, που δεν τη φωνάζουμε, αλλά την κάνουμε, μια συμμαχία των χωρών πρώτης γραμμής, δηλαδή των χωρών εκείνων που δέχονται το ωστικό μεταναστευτικό κύμα πρώτες και έχουν ένα βαρύ ρολό και μια πολύ δύσκολη αποστολή να εκπληρώσουν, δηλαδή της Ισπανίας, της Ιταλίας, της Μάλτας, της Ελλάδας και της Κύπρου. Οφείλω να πω ότι, σε αυτήν την πρωτοβουλία και για τη διαμόρφωση αυτής συμμαχίας, η Ελλάδα έχει πρωταγωνιστικό ρόλο, αν δεν ήταν εκείνη που, τελικά, ξεκίνησε όλη αυτήν την προσπάθεια.

Αυτές οι πέντε χώρες κατέθεσαν, τον περασμένο Μάρτιο, αναλυτικές θέσεις για το πώς θέλουν να δουν το επικείμενο, το σχεδιαζόμενο, Σύμφωνο Μετανάστευσης και Ασύλου και επανέλαβαν, για να ενισχύσουν τις θέσεις τους, πριν μερικές μόλις μέρες, τις θέσεις τους κωδικοποιημένες. Εστάλησαν στην Επιτροπή και σε όλα τα κράτη - μέλη. Η κωδικοποίηση αυτών των θέσεων, προκειμένου να είμαστε παρόντα τα 5 αυτά κράτη λίγο πριν την κατάθεση και τη διαμόρφωση των τελικών προτάσεων, ήταν αποτέλεσμα τριών τηλεδιασκέψεων μεταξύ των συναδέλφων μου, αρμόδιων υπουργών των 5 αυτών χωρών.

Η δουλειά που έχει γίνει, κυρίες και κύριοι, και αναγνωρίζεται. Επειδή έχετε τη δυνατότητα να έχετε πληροφορίες από τις Βρυξέλλες, θα σας παρακαλέσω, με παρρησία και ειλικρίνεια, να ρωτήσετε ποια είναι η θέση, το βάρος της Ελλάδας σε αυτή τη διαπραγμάτευση. Είμαι βέβαιος ότι θα σας πουν ότι δεν έχει καμία σύγκριση με το παρελθόν.

Είμαστε δραστήριοι, παρόντες, συμμετέχουμε, συμβάλλουμε. Είμαστε εκεί, όχι με γενικόλογες τοποθετήσεις, αλλά με πολύ συγκεκριμένες προτάσεις πολιτικής και με συμμαχίες.

Όλα αυτά τα κείμενα θα κατατεθούν στα πρακτικά την επόμενη Τρίτη που, από ό,τι έχω καταλάβει, προγραμματίζεται να γίνει η συζήτηση στην Ολομέλεια.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Εισηγήτρια της Μειοψηφίας)**: Γιατί όχι τώρα, για να μπορέσουμε να τα διαβάσουμε;

**ΓΕΩΡΓΙΟΣ ΚΟΥΜΟΥΤΣΑΚΟΣ (Αναπληρωτής Υπουργός Μετανάστευσης και Ασύλου)**: Κυρία Αναγνωστοπούλου, δεν τα έχω όλα μαζί μου, γιατί δεν ήξερα ότι θα τεθεί τέτοιο θέμα.

Θα σας δώσω, όμως, τώρα ένα κείμενο που σας απασχολεί τελευταίως πάρα πολύ, για να δείτε πόσο λάθος κάνετε ασκώντας μία βιαστική και ιδεολογικά φορτισμένη και εγκλωβισμένη κριτική για την πρότασή μας περί «ρήτρας ευελιξίας και παρέκκλισης», σε καταστάσεις έκτακτης, εξαιρετικής και ακραίας ανάγκης.

Ποιο είναι το σκεπτικό; Οι χώρες πρώτης γραμμής, όπως η Ελλάδα, γειτονεύουν με περιοχές που παράγουν κρίσεις, παράγουν εντάσεις και γι’ αυτό, από τη μια μέρα στην άλλη, μπορεί να βρεθούν αντιμέτωπες με μαζικά προσφυγικά και μεταναστευτικά κύματα. Αλλά δεν είναι μόνο αυτό. Δεν είναι μόνο τα αυθόρμητα μεταναστευτικά κύματα, είναι και αυτό που βιώσαμε - και απορώ πώς το ξεχνάτε - μόλις δύο μήνες πριν. Μια πραγματική συνειδητή εργαλειοποίηση, μια υποκινούμενη, μαζική μετακίνηση για παράνομη διέλευση - θα έλεγα διάρρηξη - των συνόρων μας από τρίτη χώρα.

 Αυτά τα φαινόμενα, τα όλως εξαιρετικά, απρόβλεπτα και ακραία, οδηγούν σε καταστάσεις που, αντικειμενικά, τα συστήματα που έχουν προβλεφθεί δεν μπορούν να τις αντιμετωπίσουν. Οδηγούνται σε κατάρρευση.

Σκεφτείτε τι θα γινόταν εάν, στον Έβρο, οι συνοριοφύλακες, η Ελληνική Αστυνομία, όλοι μας, δεν ήμασταν παρόντες δηλώνοντας τη βούλησή μας να προστατεύσουμε τα ελληνικά σύνορα και τα ευρωπαϊκά σύνορα. Θα περνούσαν 5.000 – 6.000- 10.000 άνθρωποι. Θα υπήρχε διαδικασία ασύλου; Ούτε διαδικασία ασύλου θα υπήρχε, αλλά και υπόλογοι θα ήμασταν. Μήπως εφαρμόσθηκε το Δουβλίνο ή το Σένγκεν κατά τη διάρκεια της πανδημίας; Ουσιαστικά, παρανομούσαν όλοι, μην εφαρμόζοντας τις προβλέψεις αυτές παρά το ότι υπήρχε ανωτέρα βία.

Έρχεται, λοιπόν, η Ελλάδα και όχι μόνο η Ελλάδα, ήταν δική μας πρωτοβουλίαν ναι, αλλά όχι μόνο η Ελλάδα -δείτε τον χάρτη και μπορείτε να καταλάβετε- χώρες, όπως η Βουλγαρία, η Ελλάδα και η Κύπρος και τι ζητάνε; Δεν ζητάνε μία λευκή επιταγή παρέκκλισης από το δίκαιο στο διηνεκές, όπως άκουσα να λέγεται περί push backs και άλλες τέτοιες παραμορφώσεις. Τι ζητούν; Ζητούν, σε καταστάσεις τέτοιες ακραίες και για όσο χρόνο αυτές κρατούν, να έχουν τη δυνατότητα μιας ευελιξίας στην πολιτική που θα εφαρμόσουν για να τις αντιμετωπίσουν.

Δεν μπορεί να είμαστε ταυτόχρονα και ασπίδα και υπόλογοι.

Έρχεται, λοιπόν, η ελληνική πρωτοβουλία να ζητήσει να νομοθετηθεί η εξαίρεση, όχι να λειτουργήσει με έναν τρόπο παρά τα κείμενα, αλλά τα ίδια τα κείμενα να προβλέψουν τη δυνατότητα μιας ευελιξίας, απόλυτα συνδεδεμένης με ακραίες καταστάσεις, με το ύφος, δηλαδή, με τη φύση αυτών των καταστάσεων και για τον χρόνο που κρατούν.

Είσαστε αντίθετοι από αυτό ή θα είστε αντίθετοι σε αυτό; Να μένουμε, λοιπόν, «γυμνοί» θεσμικά, απέναντι σε ένα ενδεχόμενο που μπορούμε να αντιμετωπίσουμε και να είμαστε υπόλογοι, γιατί το σύστημά μας, δεχόμενο μια πίεση χιλιάδων ανθρώπων ξαφνικά, θα κατέρρεε;

 Δεν είναι, προφανώς, ένα αίτημα μόνιμης παρέκκλισης, αλλά ένα στοιχείο που μπορεί να λειτουργήσει για τον χρόνο της κρίσης, ακόμα και αποτρεπτικά. Ζητάμε, λοιπόν, να ρυθμιστεί νομικά αυτή η δυνατότητα, σε αυτές τις συνθήκες και για περιορισμένο χρόνο.

Και δεν είναι καθόλου τυχαίο ότι συμφωνούν, πρέπει να σας πω ότι πολιτικά συμφωνούν και τα πέντε κράτη πρώτης γραμμής. Δεν υπέγραψαν την επιστολή, αλλά εγώ σας καταθέτω ότι συμφωνούν, πολιτικά, με αυτήν την ελληνική πρωτοβουλία. Υπέγραψαν, όμως, τα κράτη που είναι πάνω σε αυτό το δύσκολο ευαίσθητο σύνορο.

Θα είναι μια δύσκολη συζήτηση, αλλά δεν είμαστε εδώ για τα εύκολα. Αν υποστηρίζονται με τρόπο ευφυή, θεσμικά άρτιο και πολιτικά ορθολογικό τα ελληνικά συμφέροντα, πρέπει να παίρνουμε και ρίσκα και να προσπαθούμε στα δύσκολα, όχι στα εύκολα.

Αυτή η συζήτηση νομίζω ότι θα γίνει και στην Ολομέλεια και είμαι και πολύ, αν θέλετε, έτοιμος. Ενδιαφέρομαι, επίσης, πάρα πολύ να δω αυτή τη συζήτηση και σε ευρωπαϊκό επίπεδο. Διότι, ξέρετε, αισθάνομαι ότι πάρα πολλοί σκέφτονται όπως εμείς, αλλά, μέχρι τώρα, δεν τόλμησαν να το πουν και τολμάει η Ελλάδα, τολμούν αυτά τα κράτη, γιατί υπέστημεν, τον Φεβρουάριο και τον Μάρτιο, αυτό που, παρά τρίχα, θα είχαμε υποστεί.

Τέλος, επειδή έγινε μια αναφορά περί πιθανού ελλείμματος στρατηγικής εν όψει της διαπραγμάτευσης, αυτό δεν μπορώ να σας το δώσω, αλλά θα σας το δείξω. Αυτός είναι ο πίνακας που έχουμε ετοιμάσει, η εξαιρετική ομάδα μου και εγώ προσωπικά, όπου καταγράφονται οι θέσεις που πληροφορούμεθα ότι μπορεί να έχει το νέο Σύμφωνο, οι θέσεις των χωρών Βίζεγκραντ, οι δικές μας, των πέντε και άλλων, ώστε να έχουμε μια συγκριτική αποτίμηση του πού πάει αυτή η διαπραγμάτευση και πώς εμείς πρέπει να κινηθούμε.

Αυτό, μόνο και μόνο, ως απόδειξη και επιβεβαίωση ότι τίποτα δεν γίνεται χωρίς μελέτη, χωρίς προσοχή και τίποτα δεν γίνεται χωρίς να βλέπουμε μακριά και την επόμενη φάση. Άλλωστε, γι’ αυτό έχουμε φέρει για Κύρωση τη Συμφωνία έδρας με την Ευρωπαϊκή Υπηρεσία Υποστήριξης και Ασύλου. Θα έχουμε την ευκαιρία αναλυτικά να μιλήσουμε για όλα αυτά την Τρίτη στην Ολομέλεια. Σας ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Καμίνης.

**ΓΕΩΡΓΙΟΣ ΚΑΜΙΝΗΣ (Ειδικός Αγορητής του Κινήματος Αλλαγής):** Κύριε Υπουργέ, τα κείμενα αυτά, στα οποία αναφερθήκατε, όχι βέβαια το τελευταίο, σας ζητήσαμε να μας τα δώσετε, προκειμένου να έρθουμε προετοιμασμένοι στη συζήτηση της Τρίτης και να μπορέσουμε, στο μέτρο φυσικά που θεωρείτε ότι μπορεί να συμβάλει η Αντιπολίτευση, να σας βοηθήσουμε.

Δώστε μας αυτά τα κείμενα, να έρθουμε διαβασμένοι, μην μας αιφνιδιάζετε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Υπουργός.

**ΓΕΩΡΓΙΟΣ ΚΟΥΜΟΥΤΣΑΚΟΣ (Αναπληρωτής Υπουργός Μετανάστευσης και Ασύλου):**

Είναι εύλογο το αίτημα, γιατί και η δική μου πρόθεση είναι να έχουμε μια ουσιαστική συζήτηση στην Ολομέλεια. Όπως σας είπα, είναι μια αφορμή να μιλήσουμε για τη διεθνή πτυχή και όχι μόνο την ευρωπαϊκή πτυχή, να δούμε και τις σχέσεις μας με την Τουρκία, να δούμε πώς συνεργαζόμαστε με άλλες χώρες για τις επιστροφές, για τα ασυνόδευτα παιδιά. Όλο αυτό είναι διεθνής διάσταση. Λοιπόν, δεν έχω καμία αντίρρηση. Νομίζω ότι, επειδή δεν έχω όλα τα κείμενα μαζί μου, τα ξέρω, αλλά δεν τα έχω μαζί μου, εγώ θα σας δώσω το κείμενο της επιστολής για το θέμα της ρήτρας ευελιξίας που έχω μαζί μου, αλλά, μέχρι τη Δευτέρα ή νωρίς τη Δευτέρα, θα έχετε το σύνολο των κειμένων που έχουμε καταθέσει.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κύριε Υπουργέ, θα μπορούσαν να σταλούν με το ηλεκτρονικό ταχυδρομείο στη Διεύθυνση της Επιτροπής και η Επιτροπή θα φροντίσει να διανεμηθούν, κύριε Καμίνη, σε όλα τα μέλη της Επιτροπής.

**ΓΕΩΡΓΙΟΣ ΚΑΜΙΝΗΣ (Ειδικός Αγορητής του ΚΙΝΑΛ):** Κύριε Πρόεδρε, το σαββατοκύριακο ή, αν είναι δυνατόν, αύριο, ηλεκτρονικά.

**ΓΕΩΡΓΙΟΣ ΚΟΥΜΟΥΤΣΑΚΟΣ (Αναπληρωτής Υπουργός Μετανάστευσης και Ασύλου):** Δεν έχουμε να κρύψουμε τίποτα. Νομίζω ότι τα περισσότερα από αυτά, ήδη, τα έχω καταθέσει στην προηγούμενη συζήτηση που είχαμε, όταν είχα, επίσης, προκληθεί για αβελτηρία.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, θα ήθελα να θέσω υπόψη της Επιτροπής, σε εσάς, γιατί και εσείς «μας επιπλήξατε» όταν ξέφυγε κάπως η συζήτηση από το EASO. Σήμερα, εδώ, μας παρουσιάζονται πάρα πολύ ενδιαφέροντα στοιχεία.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Με συγχωρείτε, δεν επέπληξα κανέναν, είπα ότι θα γίνει διεξοδική συζήτηση για τη Συμφωνία Ελλάδος – Ιταλίας στην αρμόδια Επιτροπή. Εδώ, δικαίως, γίνεται μια γενικευμένη συζήτηση, όπως είπα, λόγω του ενδιαφέροντος. Αν θέλετε να προσθέσετε κάτι σε αυτά που είπε ο Εισηγητή σας, ευχαρίστως, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, είπα εντός εισαγωγικών «μας επιπλήξατε». Δεν το είπα με κακή διάθεση. Επειδή, ακριβώς, το θέμα είναι πολύ σημαντικό και ξεφύγαμε από την υπογραφή EAL. Είναι λογικό και το απέδειξε και ο κ. Κουμουτσάκος, γιατί πραγματικά, η συζήτηση αυτή, το πρόβλημα αυτό είναι πάρα πολύ σοβαρό και λέω το εξής: Ενόψει της Ολομέλειας, μήπως να δούμε τους χρόνους και συνεδριάσει αυτή η Επιτροπή, άλλη μία φορά, τη Δευτέρα. Να πάρουμε τα στοιχεία, να μπορέσουμε να τα μελετήσουμε, να μπορέσουμε να κάνουμε μία εισήγηση και να πάμε την Τρίτη έτοιμοι.

Αυτό ήθελα να πω, κύριε Πρόεδρε και δεν είχα κακή διάθεση απέναντί σας.

Το θέμα είναι τεράστιο, είναι πολύ σημαντικό και να το σκεφτούμε. Γνωρίζω τα προβλήματα με τις αίθουσες, αν έχουμε ημερομηνίες, χρόνο και τα θέματα με τον κορωνοϊό, αν μπορούμε, να συνεδριάσουμε άλλη μια φορά.

Με ησυχία, να πάρουμε αυτά τα κείμενα, να συζητήσουμε μια φορά ακόμα με τον Υπουργό, να δοθούν τα θέματα και την Τρίτη να μπορέσω να μιλήσουμε. Σας ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει η κυρία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Εισηγήτρια της Μειοψηφίας)**: Κύριε Πρόεδρε, θέλω να προτείνω κάτι. Επειδή έχει γίνει από τον ΣΥΡΙΖΑ Επίκαιρη Επερώτηση πριν αρκετές μέρες, στις 30/4 και επαναλήφθηκε πριν από λίγες μέρες, για να γίνει μία τέτοια συζήτηση που αφορά και τη διεθνή διάσταση και την ευρωπαϊκή διάσταση, με έγγραφα και όλα αυτά, πρέπει να συγκροτηθεί η Επιτροπή με τον τρόπο που προβλέπει ο Κανονισμός της Βουλής. Να γίνει μία συζήτηση, όπου θα έχουμε τα έγγραφα, θα είναι μία κανονική συζήτηση, για να μπορούμε να την κάνουμε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Με συγχωρείτε, αλλά αυτό που κάνουμε είναι μία κανονική συζήτηση, μιλάμε για μια κύρωση Συμφωνίας και στις κυρώσεις μια συνεδρίαση γίνεται, κυρία Αναγνωστοπούλου. Δεν κάνουμε καμία έκπτωση αυτή τη στιγμή.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Εισηγήτρια της Μειοψηφίας)**: Δεν σας λέω για τώρα, δεν λέω για την Επιτροπή αυτή, δεν σας λέω αυτό ότι δεν γίνεται κανονική συζήτηση, αλλά επειδή έχουμε καταθέσει Επίκαιρη Επερώτηση, για να γίνει μία συζήτηση με τα έγγραφα, με όλα αυτά, αυτό εννοώ, δεν λέω τώρα στην Επιτροπή.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Λέτε ότι, προ της συζητήσεως της Επίκαιρης Επερώτησής σας, να δοθούν από τον Υπουργό, ο οποίος δεσμεύτηκε ότι πριν τη συζήτηση της Τρίτης θα έχουν δοθεί, ήδη, αυτά.

Επομένως, δεν νομίζω πως υπάρχει κάποιο ζήτημα.

Τον λόγο έχει ο κ. Υπουργός.

**ΓΕΩΡΓΙΟΣ ΚΟΥΜΟΥΤΣΑΚΟΣ (Αναπληρωτής Υπουργός Μετανάστευσης και Ασύλου):** Κύριε Πρόεδρε, πριν τη συζήτηση της Τρίτης και εγκαίρως, τα κόμματα θα έχουν τις θέσεις μας, που νομίζω ότι θα τους οδηγήσουν και σε μια εξουδετέρωση των επιχειρημάτων τους, γιατί ότι είπαν ότι πρέπει να κάνουμε είναι μέσα εκεί γραμμένα, αλλά, εν πάση περιπτώσει, το ζητούν και θα το έχουν.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, ολοκληρώθηκε η επεξεργασία και η εξέταση του σχεδίου νόμου του Υπουργείου Μετανάστευσης και Ασύλου «Κύρωση της Συμφωνίας για την έδρα μεταξύ της Ελληνικής Δημοκρατίας και της Ευρωπαϊκής Υπηρεσίας Υποστήριξης για το Άσυλο (EASO) για τη λειτουργία του επιχειρησιακού γραφείου της EASO στην Ελλάδα».

Ερωτώνται οι Εισηγητές και οι Ειδικοί Αγορητές εάν υπερψηφίζουν το νομοσχέδιο.

Ο Εισηγητής της Πλειοψηφίας, κ. Τσιγκρής.

**ΑΓΓΕΛΟΣ ΤΣΙΓΚΡΗΣ (Εισηγητής της Πλειοψηφίας):** Υπέρ του νομοσχεδίου.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Η Εισηγήτρια της Μειοψηφίας, κυρία Αναγνωστοπούλου.

**ΑΘΑΣΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Εισηγήτρια της Μειοψηφίας):** Ναι.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ο Ειδικός Αγορητής του Κινήματος Αλλαγής, κ. Καμίνης.

**ΓΕΩΡΓΙΟΣ ΚΑΜΙΝΗΣ (Ειδικός Αγορητής του Κινήματος Αλλαγής (ΚΙΝ.ΑΛ.)):** Ναι, κύριε Πρόεδρε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Η Ειδική Αγορήτρια του Κομμουνιστικού Κόμματος Ελλάδος, κυρία Κομνηνάκα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του Κ.Κ.Ε**.): Όχι.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ο Ειδικός Αγορητής της Ελληνικής Λύσης, ο κ. Αντώνιος Μυλωνάκης και, απουσιάζοντος αυτού, ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ:** Όχι, κύριε Πρόεδρε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Η Ειδική Αγορήτρια του ΜέΡΑ25, κυρία Μπακαδήμα.

**ΦΩΤΕΙΝΗ ΜΠΑΚΑΔΗΜΑ (Ειδική Αγορήτρια του ΜέΡΑ25):** Όχι, κύριε Πρόεδρε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Συνεπώς, το σχέδιο νόμου του Υπουργείου Μετανάστευσης και Ασύλου «Κύρωση της Συμφωνίας για την έδρα μεταξύ της Ελληνικής Δημοκρατίας και της Ευρωπαϊκής Υπηρεσίας Υποστήριξης για το Άσυλο (EASO) για τη λειτουργία του επιχειρησιακού γραφείου της EASO στην Ελλάδα» γίνεται δεκτό, επί της αρχής, επί των άρθρων και στο σύνολό του, κατά πλειοψηφία.

 Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Βούλτεψη Σοφία, Γκιουλέκας Κωνσταντίνος, Ζεμπίλης Αθανάσιος, Καππάτος Παναγής, Κοτρωνιάς Γεώργιος, Κυρανάκης Κωνσταντίνος, Κωνσταντινίδης Ευστάθιος, Μελάς Ιωάννης, Μπούγας Ιωάννης, Τσιγκρής Άγγελος, Χαρακόπουλος Μάξιμος, Αναγνωστοπούλου Αθανασία (Σία), Κάτσης Μάριος, Τζανακόπουλος Δημήτριος, Ψυχογιός Γεώργιος, Καμίνης Γεώργιος, Καστανίδης Χαράλαμπος, Κομνηνάκα Μαρία, Μυλωνάκης Αντώνιος, Χήτας Κωνσταντίνος και Μπακαδήμα Φωτεινή.

Τέλος και περί ώρα 21.35΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΜΑΞΙΜΟΣ ΧΑΡΑΚΟΠΟΥΛΟΣ ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ**